text:
Zacharias Heinesen er evnið í sjónvarpssendingini “Tá litirnir dansa”, sum verður ummæld niðanfyri. 19. juni verður virkni listamaðurin 75 ár
Sjónvarpsummæli "Vit um Vørp" http://listinblog.blogspot.com/
Miðskeiðis í sjeytárunum lærdi Hans Jacob Debes okkum um horror vacui. Tað var í fornaldarfrøði, og orsøkin var drúgva Ilionskvæðið. Hugdi í bókina um dagarnar og sá gamla frámerkið við longum píli, upp og niður: hetta er horror vacui.
Frámerkið kom mær til hugs, tá eg aðru ferð hugdi eftir sendingini Tá litirnir dansa (KvF Programmdeildin 2011).
Fyrstu ferð eg sá sendingina, hóskvøldið í undanfarnu viku, skifti eg, í berum argilsi yvir tilgjørda upplesturin hjá høvuðspersóninum, sjónvarpsrás og valdi heldur at lurta eftir ætlaðu fráfaringarrøðuni hjá Mubarak úr Kairo. Sunnukvøldið sá eg so sendingina um myndlistamannin Zacharias Heinesen fyri fyrstu ferð í fullum líki.
Myndliga er Zacharias Heinesen mest spennandi miðdepil eg kann hugsa mær í eini sjónvarpssending úr Havn beint nú. Fyrst og fremst sum málari í egnum navni, men eisini sum sonur Williams uppi undir Varða, skulu vit taka familjuna við. Frásøgubrotini og frásøguleiðirnar kunnu fara báðar vegir og aðrar við.
Hetta seinna frásøgubrotið, viðurskiftini millum faðir og son, varð tugt og tanlað, so mikið, at tað tók yvirhond og stóð eitt sindur ørkymlandi og nakað óloyst eftir, í mun til, hvat eg væntaði at síggja. Tað órógvaði. Ikki tí, ítøkiliga myndaavrikið var framúr, men yvirskipaða frásøgnin fylgdi ikki við. Serliga tá vit komu til døgurðaborðið, har pápin ráddi, men nú var burtur. Hetta kundi havt verið sterkasta sjónvarpsmynd í nýggjari tíð, ja ein heilur sjónleikur, men gakk.
Men hinvegin, undirspælda pallmyndin fær kanska eina tiltakandi styrki í huganum, hvør veit. Hugsi bara sum so, at tað er ikki á hvørjum sinni, at sjónvarpið er inni í køkinum hjá Williami at práta við Zacharias. Her eru tveir vitar, ið strála, annar nærverandi og hin fráverandi, men fáa ikki rættiliga rásarúm. Ið hvussu er ikki í einari og somu sending.
So upptikin vit eru av ættarbondum, kundi sendingin verið skift í tveir partar, ein um myndlistina og ein um ættina. Ella vit lótu ættarbondini hvíla.
Sleppa vit viðurskiftunum millum faðir og son, og fara til myndlistina, so hitta vit skjótt hin friðarliga Zacharias. Tað er øllum greitt, at hetta er ein maður við penslastrokum, heldur enn orðum. Ikki er neyðugt at blaða í public service at skilja, at maðurin vil tiga. Bestu løturnar tyktust vera, tá hann hugdi at avrikinum, mátaði og harkaði, og tók eitt varisligt fet móti málninginum. Fantastiskt.
Men virðingin fyri hesum stillu løtunum hjá tí inntonkta Zachariasi sæst ikki aftur í sendingini. Løturnar fáa ongan resonans so at siga. Tær verða køvdar í niðurskrivaðum upplesturi, off camera, sum er so bundin av gamalskúlaligum upplesturi, at eg kenni meg illa. Síggi ein skúlameistara, kanska William sjálvan, við spanskrøri uppi yvir neyðars næminginum, ið tvíheldur um tekstin, hann roynir at lesa frítt og flótandi til jólakomediuna, ið stendur sum ein hóttan fyri framman, og tí fæst einki at rigga. Orðið er ikki hansara. Myndin er hansara. Myndin, sum longu í upphavi var orðið.
Hesin upplestur, off camera, verður harafturat so tættpakkaður í sendingini, at einki andarhol er í myndamiðilinum. Latið heldur tøgnina tala. Zachariasar tøgn.
Hetta við upplesturi, off camera, er ein trupulleiki, sum er ringur at hava við at gera. Í førinum Dennis Agerblad - ein føroysk prinsessa (KvF Dokumentardeildin 2011) helt eg, at tað riggaði væl at lata Mike lesa. Men tað krevur tíð og venjing at fáa henda frásøgupart í sendingini at sita og ljóða rætt í heildini.
Í førinum Svartur sannleiki (Primus Film 1999) er tað sama galdandi. Ingálvur lesur egnar tankar, tá hann er off camera. Men tú fyrigevur honum, tí hann hevur eina so ljómandi performance rødd. Fyllan í røddini fjalir mekaniska upplesturin, sum ikki er livandi.
Hetta var ikki nóg gott av Kringvarpinum. Teimum eydnaðist ikki at sleppa undir húðina á hinum innisæla Zachariasi. Men framman fyri myndatólinum var hann ektaður og ótilgjørdur. Og viðmerkingin frá honum um, at 'danskarar' hermdu eftir hansara máta at mála, var stuttlig. Mundi hann ikki meina 'herbúgvandi, danskir statsborgarar', sum sýna fram og selja nógv í Danmark?
Spell, at sjónvarpið ikki hevur lagt seg eftir at bøta um henda partin við eftirgjørdum upplesturi, ið fylti so ómetaliga nógv – mest sum alla tíðina við skeivum klangi.
Latið heldur tøgnina tala. Tøgnina, sum er fylt við myndum hjá Zachariasi og ongum øðrum.
Ræðslan fyri tí tóma skal gerast til skammar. Tað er avbjóðingin í hvørjari sending!
Birgir Kruse, bloggari og ritstjóri


c: text/html

text:
Ari av Rana
05.02.2018 - 11:32
Altjóða Olympiska Nevndin (IOC) hevur avvíst umbøn frá 15 russum, at luttaka í Vetrar-OL, sum verður byrjar í PyeongChang fríggjadagin.
Hesir 15 russar, 13 ítróttarfólk og 2 venjarar, vóru millum teir 28 russar, sum fingu sítt lívslanga luttøkubann kolldømt av altjóða ítróttardómstólinum, CAS, hósdagin.
Eftir úrskurðin bað russiska olympiska nevndin um loyvi at luttaka í leikunum.
IOC svaraði í dag, at tey hava sett eina kanningarnevnd at kanna hvørt einstakt mál, og at tey hava illgruna um møgulig brot á Anti-Doping reglugerðina. Kanningarnevndin mældi til ikki at loyva nøkrum av teimum 15 russunum at luttaka í Vetrar-OL 2018, skrivar CNN.
Les eisini: Ítróttadómstólurin fríkennir russisk ítróttafólk fyri doping

robotstxt: allowed

filter: keep


text:
Orð: Levi Joensen
Lag: William G. Fisher
1. Mín Harri og Frelsari, tú, sum meg vann
við blóðinum dýra, sum hin dagin rann,
tá negldur til krossplankan – sligin tú hekk –
og neyðin ófatandi yvir teg gekk!
Niðurlag:
Neyð tín var stór,
ófatandi stór,
tá stillur sum lambið í deyðan tú fór!
2. Hvør var hasin tímin tó tungur hjá tær,
tá naglarnir píndu og krúnan teg skar.
Og Faðirin vendi sær frá tær tann dag.
Takk, Harri, tú leið hetta alt í mín stað!
3. Mín Frelsari kæri, nú hongur tú ei
á krossinum harða, ei har ert tú – nei.
Í Himlinum høga, har situr tú nú;
tær leingist, at brúðurin festir har bú.
4. Nú kemur tú skjótt, Harri Jesus, ein dag
at flyta meg heim í hin himmalska stað.
Ja, har skal eg gleðast og syngja um teg,
sum gekk henda sorgtunga veg fyri meg.


text:
HAVN OG VINNULÍV
Fá munnu tey støð í landinum vera, ið hava verið fyri so stórum broytingum seinastu árini, sum Tvøroyri. Tó, hetta hóskar væl til ...
Blái Krossur letur upp endurnýtsluhandil á Tvøroyri Nú í morgin, tórsdagin 15. mars, letur nýggjur handil upp á Tvøroyri. Tað er Blái ...
Seint í fjør lat nýggjur handil upp á Tvøroyri. Handan handilin Mangt og Hvat stendur Magnus Jensen úr Vági og vit hittu hann til eitt prát. ...
Um alt gongst eftir vild, so letur nýggjur handil upp í hølunum, har John D. Hammer áður helt til. Tað eru tær báðar Laila A. Nielsen og unnustan ...
Týsdagin komu fleiri fráboðanir um raman oljulukt í Froðba og olja sást í sjóvarmálanum, skamt frá tyrlupallinum. Fólk vildu, sum vera man, ...
Sólskinssøgan, ið fór upp í royk 9. juni í ár, verður aftur sólskinssøga til frama fyri Tvøroyri og alla Suðuroynna . Í ...
Oftast er nógv virksemi á havnarlagnum, men í dag sær tað heldur trongligt út. “4 íslendsk uppsjóvarskip hava lagt leiðina framvið ...
Spákar tú tær ein túr Undir Heygnum á Tvøroyri, so er ein tann fyrsti bygningurin tú kemur framvið, Suðuroyar Apotek. Síðan 1964 hava ...
Eftir at hava vitjað fyritøkur, ið allar hava sín uppruna her á staðnum, hildu vit, at tað var hóskandi at finna eina, har hugskotið er ...
Vinnutátturin vitjar hesuferð aftur á havnarlagnum. Vit eru og vitja Richard og Henrik Thomsen, ið saman reka stóra timburhandilin A/s Richard B. Thomsen & ...
Miðskeiðis á Tvøroyri finna vit bakaríið hjá Hans Olaf. Mong munnu tey vera, ið framvegis siga “hjá Áka” og tey uppaftur eldru, ...
Fyritøkan, ið kommunan vitjar í vinnutáttinum hesuferð, er handilin hjá John D. Hammer. Tað var John sjálvur, ið stovnaði ...
Eg var ein túr á gólvinum hjá ALVAL og fekk mær eitt prát við Poul og nýggja eigaran Tóka Niclasen. Poul stovnaði fyritøkuna 15. ...
Komandi tíðina, fer kommunan at vitja fyritøkur og stovnar, ið hoyra til kommununa. Vit fara at gera prát við eigarar og starvsfólk, fyri á tann ...
“Vit hava altíð verið sera væl móttiknir á Tvøroyri” Brævasamskifti við kapteynin á HDMS Thetis ...
Tað er okkum í Tvøroyrar Kommunu ein sonn gleði, enn einaferð, at kunna bjóða børnunum í Suðuroynni til tunnusláttur hjá ...
Hvat skal til fyri at fáa fleiri útisetar at búseta seg á Tvøroyri? Hvat halda tvørafólk um raðfestingarnar ...
Leygardagin 19. Juli 2014 kl. 15:00 var alment hátíðarhald á havnarlagnum á Tvøroyri, í samband við at Tvøroyrar Kommuna yvirtók nýggja ...
Havnarlagið á Tvøroyri hevur verið eitt stórt byggipláss tey seinastu tvey árini. Fyrst fóru stórar útbyggingar fram á eystara ...
Tvøroyrar Havn hevur fingið nýggjan havnarmeistara. Tað er 35 ára gamli Jón Bogi Guttesen, sum 1. mai 2014 tekur við eftir Hjalgrím Vestergaard. ...
Mikudagin 13. november kl. 16 var almenn móttøka í Trongisvági í samband við, at byggingin av mentanarhúsinum í saltsiloini á Drelnesi nú fer ...
Tvøroyrar Býráð hevur samtykt fleiri broytingaruppskot til byggisamtyktina fyri Tvøroyrar Kommunu.
Talan er um størri og smærri broytingar av plankortinum ...
(Umhvørvisstovan 4. juli 2011)
Tað kann vera dýrt at dálka sjógvin við olju. Løgtingið samtykti hin 11. mai 2011 einmælt munandi størri ...


text:
Nýggjastu tíðindini
Neyðars skrímsl vunnið heiður í Íslandi
Í gjárskvøldið var almannakunngjørt, at Neyðars skrímsl (á íslendskum: Skrímsli í vanda) vann íslendsku barnabókaheiðurslønina í ár! Undirritaða hevði tíverri ikki møguleika at vera á staðnum til hátíðarhaldið, men hinir báðir høvundarnir, Áslaug Jónsdóttir, høvundur og teknari og Kalle Güettler, høvundur, vóru á staðnum. Sjálvandi harmiligt at missa møguleikan fyri… les meira…. →
Myndabók, myndprýdd stuttsøga og yrking – útgávurnar í 2017
Tríggar útgávur varð tað til í 2017, allar komu seint á árinum. Tann stórsta av teimum var myndabókin Neyðars skrímsl, tann 9. skrímslabókin. Sum hinar Skrímslabøkurnar er hon eitt óvanligt samstarv millum tríggjar høvundar út trimum londum, Áslaug Jónsdóttir úr Íslandi, sum afturat at vera høvundur eisini ger flottu, úttrykksfullu… les meira…. →
Skrímslalív á ferð
Á Ólavsøku hevði Karavella Marionett-Teatur 7 sýningar av Skrímslalív á Tjóðpallinum. Væl varð vitjað og tær báðar seinastu sýningarnar vóru meir enn útseldar. Í heyst fer Skrímslalív á ferð og til ber hjá skúlum, barnagørðum og øðrum stovnum ella fyritøkum at bíleggja sýningar. Karavella Marionett-Teatur kemur út til tykkara… les meira…. →
Östanbäck – eitt protestaniskt klostur í Svøríki
Vestanfyri Sala í Svøríki liggur eitt rættiliga serstakt stað. Inni í skóginum er brádliga ein vøkur oasa við reyðum bygninum og gróðrarmiklum urtagørðum. Ein stórur bygningur, har tað enn stendur Skola á, hóast tað er langt síðani børn vóru her, vakstarhús og fleiri smærri bygninger og so sum nakað heilt serligt:… les meira…. →
I write because… – Ungir føroyingar á høvundaskúla í Svøríki
Fyri fjórðu ferð vóru føroyingar bodnir við á spennandi høvundaskúla á vakra norðurlendska skúlanum Biskops Arnö, sum liggur á lítlu oynni við sama navni í stóra vatninum Mälaren í Svøríki, uml. 70 km frá Stockholm. Vit fingið trý pláss í ár og tríggjar ungar gentur teknaðu seg. Tíverri gjørdist ein… les meira…. →
Fjølbroytt listarligt virksemi
Myndlist
Ein nýggjur kapittul á míni listaleið - 3D myndir


text:
Um okkum
Syntesa
Fyri at tryggja framhaldandi vøkstur og menning av tí føroyska samfelagnum var farið undir at menna tiltakið Jobmatch í 2008.
Endamálið við at fyriskipa eina slíka starvsstevnu var at gera tað møguligt at skapa og viðlíkahalda sambandið millum føroyska arbeiðsmarknaðin og lesandi, nýútbúgvin og útisetar sum heild.
Í 2015 bleiv málbólkurin víðkaður til eisini at fevna um útbúgvin fólk við royndum, tvs. tey sum sita í starvi nú, men sum hava áhuga í at kunna seg um nýggjar møguleikar.
Katrin I Gregersen, ráðgevi í Syntesa, er samskipari av Jobmatch. Hon er at hitta á 233081 ella á t-post katrin@syntesa.fo
Stýrisbólkur
Í stýrisbólkinum sita umboð fyri Tórshavnar kommuna, Vinnuhúsið, Altjóða Skrivstovan undir Fróðskaparsetrið Føroya (ASK) og Megin Felag føroysku Studenta (MFS)


text:
Seinni í hesi vikuni byrja fólk frá reinsitænastuni hjá IRF av tøma rottangar á Skála.
IRF heitir á fólk á Skála um at tryggja:
• at tangin er lættur at koma til
• at tað er grivið væl frá rundan um lokið
• at lokið er væl fest, men lætt at loysa
• at lokið er trygt og heilt
• at lokið er lætt at festa aftur, tá ið arbeiðið er liðugt
Reglugerðin sigur, at eigarin av rottanganum hevur til eina og hvørja tíð ábyrgd av, at tangin er í góðum standi, og ikki er til ampa fyri fólk og umhvørvið. Hetta inniber millum annað, at fólk og fæ trygt kunnu ferðast tvørtur um rottangan, eisini eftir at hann er tømdur.
Tá ið tangin er tømdur, leggur IRF ein lepa við árstali undir lokið á tanganum.


text:
Ynskir tú hetta slag av fígging? Set teg í samband við okkum, og vit vegleiða tær.
Fígging
Íløgufígging
Eik bjóðar Íløgufígging við broytiligari rentu.
Við at gjøgnumganga fíggingina kunnu samlaðu fíggingarútreiðslurnar møguliga minkast, ella kann tað vísa seg, at aðrir fíggingarmøguleikar hava fyrimun.
Íløgufígging kann nýtast til:
• Keyp, bygging og/ella umbygging av bygningum
• Keyp, bygging og/ella umbygging av skipi
• O.s.fr.
Fíggjarviðurskiftini hjá felagnum, úrslit áðrenn rentur og avskrivingar, eginfígging, soliditetin, trygdir, eru avgerandi viðurskifti. Eginfíggingin skal vanliga vera í minsta lagi 30 prosent.
Renta verður ásett eftier einari heildarmeting av felagnum, rakstri og trygdum. Rentan á láninum er broytilig. Lánið kann vera annuitets- ella seriulán. Gjøldini kunnu fella til gjaldingar mánaðarliga, kvartalsvís ella hálvárliga.
Kostnaður er stovningarprovisjón av lánsupphædd, avgreiðslugjald, tingslýsingargjald, veðhavaralýsing, og møgulig onnur gjøld, sum kunnu stava uttanífrá.
Bílegg
Nýggjur kundi
Gerst kundi í Eik - tað er skjótt og lætt.


text:
Jannet Mikkelsen & David Andreasen
Stutt lýsing um brúðarparið:
Jannet er heimaarbeiðandi. David starvast sum maskinsmiður og ser-montørur hjá Petur Larsen.
Tey hava 3 fitt børn, Eir 10 ár, Owin 3 ár og Unni, sum júst er blivin 1 ár. Tey keyptu hús á Kambsdali í 2014 og har trívast tey væl.
Brúdleypsdagur:
23.11.2016
Gestir til veitsluna:
Uml. 150 fólk
Stað fyri vígsluna:
Mentanarhúsinum í Fuglafirði
Veitslan bleiv hildin:
Eldrafelagið Nón í Runavík
Fíggjarætlan:
Uml. 40.000 kr.
Myndafólk:
E.P. Petersen Photography
Ja, Jannet hintaði nógv (hon vildi so gjarna hava meg til mann, men eg skilti ikki hví). Men eg eri ikki so romantiskur, so eg visti simpulten ikki, hvussu eg skuldi gera. Men 12-12-12 nærkaðist, so eg mátti bara bukka beinið, og so taka tað, sum tað kom.David
Avgerðin um at giftast
Vit høvdu verið saman í nøkur ár, og eg hevði nokk “hintað” væl og virðiliga til, at eg møguliga ynskti mær ein ring. Vit høvdu tosað um at taka ring uppá og um at velja okkurt festligt dato, so tá ið 12. desembur 2012 nærkaðist hugsaði eg, man tað fara at vera nú? Og jú so bleiv, hann hevði fingið dóttrina við uppí leikin. Hon hevði gjørt eina pappírsbukett og eitt pappírsslør til mín, og hon tók eisini nakrar myndir, tá ið David fór á knæ. Eg var upp á vegin við soninum hjá okkum tá og øgiliga illa fyri, so tað var einki hóvasták. Hann fór á knæ frammanfyri mær í stovuni hjá okkum. Vit flentu, og dótturin fjasaði eitt sindur. Tað var ein fitt løta.
David’sa versión:
Ja, Jannet hintaði nógv (hon vildi so gjarna hava meg til mann, men eg skilti ikki hví). Men eg eri ikki so romantiskur, so eg visti simpulten ikki, hvussu eg skuldi gera. Men 12-12-12 nærkaðist, so eg mátti bara bukka beinið, og so taka tað, sum tað kom. Eir mátti sjálvandi eisini sleppa at vera við, tí hon var so spent og helt eisini, at Jannet hevði uppiborið at fáa ein ring. Hon plagdi at spyrja meg javnan um, nær eg og Jannet fóru at giftast, og sum eg eri, so svaraði eg bara okkurt býtt aftur, og so fingu vit bara eitt flenn burturúr tí.
Brúdleypsdagurin – Jannet greiðir frá
Tað einasta, sum kom óvart á meg, var, at eg ikki skuldi heim saman við børnunum í endanum av kvøldinum, tí mamma mín hevði bestilt okkum svitu á Hotel Runavík til brúðarnáttina, so tað var ikki nakað keðiligt “yvirraskilsi”.
Vit vóru vígd av borgarstjóranum Sonni á Horni í Mentanarhúsinum í Fuglafirði. Tað avgjørdi David, eftir sum hann er frá Fuglafirði, og eg helt eisini, at tað var eitt gott hugskot.
Vit fóru til Mentanarhúsið kvøldi fyri og settu nakrar stólar upp og nøkur stearinljós. Vit ynsktu bæði, at tað skuldi vera lítið og hugnaligt. Bara okkara nærmastu og vit. Og so bleiv eisini, men kortini so hátíðarligt.
Tað gekk ikki upp fyri mær fyrren aftaná, at eg ikki hevði fortalt nøkrum, at abbi mín fór at leiða meg inn. Tað einasta, eg hugsaði, var, “tú hevur akkurát sitið hjá frisør og blivin smurd í fleiri tímar…IKKI GRÀTA” hahaha..Jannet
Abbi mín leiddi meg fram til David. Tá hurðarnar fóru upp, fóru øll at gráta. Tað gekk ikki upp fyri mær fyrren aftaná, at eg ikki hevði fortalt nøkrum, at abbi mín fór at leiða meg. Tað einasta, eg hugsaði, var, “tú hevur akkurát sitið hjá frisør og blivin smurd í fleiri tímar…IKKI GRÀTA” hahaha.. Men tá eg sá, at David eisini var so rørdur, tá var ringt at halda aftur. Tað var ein stór løta.
Aftaná vígsluna fóru vit vestur Innandals at taka myndir á einari flottari brúgv, sum er har. David fortaldi mær um hana, og eg helt, at tað ljóðaði perfekt, og tað var tað.
Orsøkin til at vit valdu júst hetta slag av brúdleypi, var tann, at vit vóru einig í, at tað ikki skuldi vera nakað “uppblást” og stórt, tí tað var eingin grund at sita í stórari skuld eftir einum degi, sum David segði so væl.Jannet
Aftaná døgurðan høvdu vit boðið restina av familjuni, vinum og kenningum til suppu og dessertborð í Eldrafelagnum Nón í Runavík. Har høvdu vit borðreitt í litunum lilla, silvur og hvítt. Dessertborði høvdu vit bílagt frá Vestmanna, Køku-Design v/Ildiko Johanesen. Tey komu til Runavíkar og settu alt upp fyri okkum, tað var perfekt. Brúðarkøkuna høvdu vit bílagt frá Jórun Joensen í Havn.
Tað var hugnaligt, inniligt og romantiskt. Akkurát, sum vit ynkstu okkum. Hvørgan okkara tímdu eitt langt borðhald, tað traditionella við sang og spæl, har ein situr í fleiri tímar. Vit hugsaðu eisini um børnini, og at tað ikki skuldi vera so tungt, strævið og leingi. Okkara yngsta var bara 5 mánaðir, og eg mátti jú eisini kunna sníkja meg vekk fyri at geva henni av og á, uttan at skula missa nakað av “borðhaldinum”.
So vit hugsaðu, at alt mátti eisini vera praktiskt. Tí hildu vit, at Eldrafelagði Nón var tað perfekta staðið. Har kundu børnini og tey ungu fara uppá loftið at seta seg, tá tey vóru troytt av at sita við borðið.
Orsøkin til at vit valdu júst hetta slag av brúdleypi, var tann, at vit vóru einig í, at tað ikki skuldi vera nakað “uppblást” og stórt, tí tað var eingin grund at sita í stórari skuld eftir einum degi, sum David segði so væl. Men tað var eg eisini so rørandi einig í.
So vit valdu at gera tað heila so búskaparvinarligt og praktiskt sum møguligt, men kortini høvdu vit alt, sum vit ynsktu okkum. Einki manglaði. Dagurin var meir, enn vit høvdu ímyndað okkum.
Eg hevði í øllum førum ikki gjørt nakað øðrvísi. Tá kvøldið var liðugt, sótu vit bæði við einari sera góðari kenslu av, at alt var bara perfekt. Vit vóru so glað og vælnøgd, og høvdu einki havt ímóti at gjørt alt umaftur fleiri ferð.
Klæðini hjá børnunum:
Brúðargentukjólar frá aliexpress og klæðini hjá soninum frá handlinum Hjá Sannu á Saltangará.
Hár og makeup:
Evoke í Klaksvík, Mia V. Staksá pyntaði meg.
Ringarnir:
Ringarnir bíløgdu vit á alnótini, teir blivu sergjørdir akkurát soleiðis, sum vit høvdu ynskt okkum, og var eisini dýrasti posturin hjá okkum.
Pynt:
Blómur og pynt lántu vit frá Orkis og okkurt frá familju. Brúðarbukettin var frá einari vinkonu, Durita Petersdóttir Alberg, sum er ein sera dugnalig blómubindari.
Góð ráð til komandi brúðarpør
Tosið saman, so tit púrasta eru á somu síðu um, hvussu tit ynskja dagin at síggja út.
Mín “obsession” við at gera listar reddaði okkum, haldi eg. Eg hevði gjørt ein lista yvir allan dagin, av øllum, sum vit skuldu brúka og minnast til – Tað var ein langur listi. Men tað gjørdi, at tað var skil á ØLLUM. Vit fingu alt uppá pláss áðrenn stóra dagin, og tí var einki stríð ella strongd. Vit skuldu mestsum bara møta upp og hava ein hugnaligan dag saman.
Fáið eisini gott fólk, sum tit kunna stóla uppá, at hjálpa tykkum. Tað hevur alt at siga, at ein trygt kann lata nakrar postar í hendurnar á øðrum.
David:
Ger bara, sum konan sigur. 😉
Deil hesa grein


text:
Orð: James Montgomery
Lag 1: Skotskt sálmalag
Lag 2: Joseph Barnby
Lag 3: Wilhelm A.F. Schulthes
Týtt: Victor Danielsen
1. Bøn er hin sterka sálartrá,
í orðum ella ei,
ein eldur, sum bert Harrin sá
úr trongdum brósti steig.
2. Bøn er eitt suff, í hjartað brent,
eitt róp, sum krevur svar,
eitt eyga vátt, mót Himli vent,
tá eina Gud er nær.
3. Bøn er eitt orð, so einfalt sagt,
sum barnamuður kann;
bøn – jarðarríkis størsta makt,
sum sjálvan Harran vann!
4. Bøn veitir Guds barns brósti mátt,
hans heimlands luft so rein,
hans loysnarorð á deyðans gátt –
við bøn inn um hann trein.
5. Bøn er tað boð, úr hjarta fer,
sum vandan hevur sæð;
tá gleði millum einglar er,
teir siga: Hygg hann bað!
6. Áh, tú, sum ert várt lív, vár leið,
vár vón, várt alt ert tú!
Tú bønarvegin sjálvur steig –
lær okkum biðja nú!


text:
Men so møtti Charley 11 ára gamla Conradi Dahl Lauritsen úr Sørvági. Saman við ommunu vitjaði hann gravirnar hjá langommuni og langabbanum. Tey fingu eitt hugaligt prát og nógvar myndir. Tá bussurin koyrdi avstað, segði Charley, at kanska fer Conrad at minnast hesa løtu tá hann verður vaksin.
Á niðastu myndin fær Charley til gávus fløgusavn um svartar sangarar, ið hava verið frammi innan country. Av hesum er Charley hin størsti. Hann kendi og hevði hitt flest allar svørtu sangararnar á fløgunum.
Jógvan Eli Dam stóð fyri sjónvarpsupptøkunum, heilt úr Dublin á morgni og heim til Havnar, har Charley Pride skal spæla sunnukvøldið. Bæði reportasjan um Charley og konsertin í Ítróttarhøllini verða sendar í sjónvarpinum á jólum.


text:
Kaj Leo Holm Johannesen spyr Sirið Stenberg um viðgerð til børn og ung við etingarólagi
27. september 2017
Kaj Leo Holm Johannesen, løgtingsmaður fyri Sambandsflokkin, hevur í dag sett Sirið Stenberg, landsstýriskvinnu í heilsumálum, ein skrivligan fyrispurning um viðgerð til børn og ung við etingarólagi. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Hvussu nógvir føroyingar eru raktir av etingarólagi?
2. Hvørji viðgerðartilboð eru til fólk/ungdóm, sum stríðast við etingarólag ella anorexia nervosa?
3. Hvørji ítøkilig tiltøk eru ætlanir um í framtíðini fyri at hjálpa okkara ungdómi, sum er raktur av etingarólagi?
4. Hvat skal til í menniskjaligum og peningaligum tilfeingi fyri, at vit sum land kunnu siga, at vit veita eina tænastu, sum liggur millum tær fremstu í heiminum?
Í viðmerkingunum til munnliga fyrispurningin sigur Kaj Leo Holm Johannesen, løgtingsmaður, at tað er av stórum týdningi, at vit politikkarar gera meira her heima fyri at hjálpa ungum og børnum, sum stríðast við etingarólag.
Tað hevur sera stóran týdning, at hesi ungu fáa hjálp so skjótt sum gjørligt, og at tey hava góðar og tryggar og mennandi umstøður, at verða saman við familju og vinum, og at tey t.d. fáa eina skúlagongd, sum øll onnur børn, hóast tey eru í viðgerð.
Vit skulu sum skjótast verða til reiðar at geva okkara ungdómi eitt tilboð og ikki minst skulu vit syrgja fyri, at teirra avvarðandi verða møtt við virðing av okkara myndugleikum.
Eftir at hava tosað við fólk, sum arbeiða við viðgerð innan etingarólag, so er eingin ivi um, at hetta er ein sera stór avbjóðing fyri okkum sum samfelag. Okkara ungdómur verður uppá sama máta, sum ungdómur í øðrum londum, áhaldandi fóðraður við idealmyndum um, hvussu tey eiga at síggja út og hvussu tað perfekta í mun til kropsideal, verður dyrkað á teim sosialu miðlunum.
At enda sigur Kaj Leo Holm Johannesen, løgtingsmaður, í sínum viðmerkingum, at lat okkum sum land taka hetta álvarsmál upp og seta okkum sum mál at verða fremst í heiminum við professionellari hjálp og at veita okkara ungdómi eina tænastu, sum er á høgum fakligum støði.
Lat okkum saman taka okkum betri av hesum børnum og ungu.
RN
Aftur


text:
NSÍ leikti í dag ímóti KÍ í Klaksvík, og úrslitið var 1-1.
NSÍ liðið fekk eina uppreisn í dag, og spæli hekk betur saman enn tað hevur gjørt undanfarnu dystirnar. Leikararnir vístu ein fantastiskan hugburð, og megnaðu at svara KÍ liðnum aftur, og vístu styrki og vilja í dag. Fantastiskt dreingir!
Stóra takk til Guligantz og allar teir ákoðararnir, sum møttu so trúføst í Klaksvík at stuðla okkara monnum. Fantastiskt!!!
Komandi dystur verður um 8 dagar, 2 hvítusunnudag á útivølli ímóti 07 Vestur.
Koyr á dreingir, tit eru GÓÐIR; GÓÐIR; GÓÐIR!
SAMAN STANDA VIT STERK!


text:
Summar Festivalurin nýggjan reportara
Komandi tíðina ber til at síggja nýggj innsløg á YouTube rásini hjá Summar Festivalinum.
Summar Festivalurin verður hildin í Klaksvík um góðar seks vikur, og komandi tíðina fer YouTube rásin hjá Summar Festivalinum at hita upp til landsins størsta tónleikatiltak.
Nýggjur reportari hjá Summar Festivalinum er Sirið Ingemarsdóttir. Hon fer komandi tíðina at práta við tónleikarar og onnur, sum skulu verða við á Summar Festivalinum, og hon hevur bæði yvirraskilsi og avbjóðingar við sær, tá ið hon hittir festivalakutellu fólkini.
Innsløgini, sum Rani Petersen hevur framleitt, verða at síggja á adressuni: youtube.com/summarfestivalur


text:
Advokatyrki
Angra eitt húsakeyp
Angra eitt húsakeyp:
Nú ber til at angra eitt húsakeyp innan ávísa stutta freist, 6 dagar, frá tí at keypsavtala er gjørd ella seljarin hevur tikið av keypsboðnum. Men at gera iðranarrættin galdandi kostar 1 % av keypsprísinum. Iðranarrætturin skal vera framkomin innan freistin er úti. Minst til, at tað skal gerast skrivligt.
LØGTINGSLÓG NR. 137 FRÁ 6. OKTOBER 2011 UM BRÚKARAVERND Í SAMBANDI VIÐ AT KEYPA OG SELJA FASTOGN O.A. (er sett í gildi frá 1.jan 2012)
Eitt alternativ til iðranarrættin í lógini er
Advokatfyrivarni
Ynskir tú sum keypari at hava ein møguleika at hugsa teg væl um í samband við húsakeypið, so kann viðmælast ístaðin at fáa sett inn í keypsavtaluna eitt fyrivarni, sum gevur tær høvi til, fyrr nógv minni pening at fáa gjøgnumgingið avtalugrundarlagið. Orðingin eigur at vera henda:
Undirskrift keyparans á hesa keypsavtalu er treytað av, at advokatur keyparans góðkennir avtaluna í síni heild. Góðtøkan skal verða fráboðað seljara og/ella seljaraumboðið í seinasta lagi tann xx kl. xx. Um góðkenningin ikki er framkomin til tíðina, er keypsavtalan at rokna sum burturdottin uttan kostnað fyri keyparan.
Kostnaðurin av hesum er munandi lægri, enn um tú skal rinda tað upphædd, sum lógin ásetur í samband við nýtslu av iðranarrættinum og sum er 1 % av keypspeninginum.


text:
Atli S. Justinussen
Stjóri/CEO
Nóa
Vit útleiga Persónbilar, Vørubussar, Viðfestisvognar, gravimaskinu, Gps’arar, og Bil-barnastólar,
vit leiga út um alt landið.
Um tygum ynskja at fáa bilin á Flogvøllin, so er hetta ongin trupuleiki, hjá okkum eitur onki
trupuleiki, men avbjóðingar, vit levera bilin har tygum ynska,
Fisk
Eisini selja vit hópin av góðkendum fiskavørum. Hjá okkum kunna tygum bíleggja:
Ræstan fisk, Turran fisk, Kjálkar, og Flak, og mangt annað.
Bílegg á forsíðuni undir "Bílegg fisk".


text:
Orð: Hans Michael Jacobsen
Lag: Hans Jacob Højgaard
1. Dagurin aftnar, ver okkum hjá,
Jesus, við tínari megi
lat okkum signing tína fá,
verj oss á nátt sum á degi.
2. Dagurin aftnar, og myrka nátt
køva vil dagin hin ljósa,
stíg tú tí inn um vára gátt,
vit teg til verndara kjósa!
3. Dagurin aftnar, og um tú ei,
Harri, vilt hjá okkum vera,
døpur og dimm tá gerst vár leið;
einki vit sjálv kunnu gera.
4. Dagurin aftnar, men tá ið tú,
Harri, vilt hjá okkum vera,
eigur ei vónloysi hjá okkum bú,
hvør kann tá skaða oss gera?
5. Tá ið vár lívsdagur aftnar her,
sólin til viðar vil fara,
Harri og meistari, hjá okkum ver,
við tíni almakt oss varða!


text:
Nýggjur kundi
Sum kundi í BankNordik fært tú nógvar tænastur, ið gera tað lættari at greiða tíni fíggjarviðurskifti í gerandisdegnum, og tá ið størri fíggjarligar avgerðir skulu takast.
Soleiðis gert tú
Útfyll viðkomandi stovningarskjal, sum tú finnur niðanfyri og lat tað inn á einari av deildum okkara saman við samleikaprógvi. Tú kanst eisini útfylla oyðublaðið niðanfyri, og so seta vit okkum í samband við teg.
Samleikaprógv
Góðkend samleikaprógv eru avrit av passi og koyrikorti. Hevur tú hvørki pass ella koyrikort, verður tú biðin um at lata avrit av tveimum av hesum samleikaprógvum: dóps- ella navnabrævi, p-talskorti, seinastu ársuppgerðini frá Taks ella skjal frá almennum myndugleika, ið skjalprógvar navn, p-tal og bústað.
Føroysk stovningarskjøl
Danske kunder
English customers
Útfyll oyðublaðið niðanfyri, so seta vit okkum í samband við teg
Tosa við okkum
Fá meira at vita um tínar møguleikar


text:
Samtyktir gjørdar á bygdarráðsfundi mánadagin 13. januar 2014.
Á hesum bygdarráðsfundi vóru møtt: Mikkjal Sørensen, Sveinur Bech, Andreas Berg, Eyðolf Bech
og Rannvá Albinus.
1.
Samtykt varð at velja Mikkjal Sørensen sum fastan lim í stýrið í Suðuroyar Barnaverndartænastu.
Samtykt varð at velja Rannvá Albinus sum varalim í stýrið í Suðuroyar Barnaverndartænastu.
2.
Samtykt varð at velja Birgir Veyhe sum umboð í Barnaverndarnevndina.
3.
Samtykt varð at stuðla Porkeris Bygdarsavn við einari upphædd stórari krónur 25.000,- til raksturav
savninum fíggjarárið 2014.
4.
Borgarstjórin Mikkjal Sørensen kunnaði bygdarráðið um yvirslag sum Petur á Lava Olsen hevði gjørt
um ábøtur og kostnað av Læknamiðstøðini á Løghamri.
Bókin upplisin og góðkend.
Porkeris Bygdarráð


text:
Títt fet og ein higstran eftir ondini. Heilt niðan til kirkjugarðin. Ja ok, tað er ikki eitt langt petti, men tá man ikki orkar, so er tað heilt ekstremt langt. Eftir bara hálvan minutt í joggingtempo, fái eg ikki andað. Eg gleði meg til, at eg kann fáa hatta sprayið, sum man fær fyri astma. Tað fer heilt sikkurt at hjálpa ein heilan deil.
Og fyri at koma aftur til, hví eg huffi og puffi tíðliga hendan fríggjamorgunin, eftir egnum vali, so er tað tí, at eg eri farin til læknan at kanna mær lungafunktiónina.
Eg havi ongantíð orkað væl. Ongantíð! Minnist fyri nøkrum árum síðani, tá eg trenaði til at klára at renna 5 km út í eitt, so kom eg ongantíð niður um 33 minuttir. Aðrar renna hesar kilometrar í ein ”huj og hast” og brúka 29 minuttir, og tá er tað kanska ikki eingongd ein góð tíð, vissi tú spyr røtt ítróttarfólk. Men tað fer at fáa eina vend, heilt skjótt.
Eg eri altíð aftast, tá vit venja. Nu kappingarárið er liðugt í flogbóltinum, so venja vit konditiónsvenjing og styrki. Og eg møti væl upp, elski at venja, men fuck sum eg HATI at verða aftast! HATI tað! Eg skilji tað slett ikki. Eg sum bæði gangi til burn og alt, skal orka so illa.
Men so var tað ein dagin, at eg datt um eina grein, sum snúði seg um "anstrengelsesastma". Tað, at man bara gerst trong tá man venur, ella á aðrar hættir gerst pøst. Bingo! Tað er ein orsøk til tað! Tað er tað sum er galið, og tað er tað sum ALTÍÐ hevur verið galið. Tað er sum at síggja ljósið, tá man leggur merki til slíka grein, og brikkarnir fella upp á pláss.
"Anstrengelsesastma". Hvussu kallar man tað á føroyskum? Tað má eg finna útav. Tá man skal greiða øðrum frá, hvørja diagnosu læknin hevur staðfest, er best at vita hvussu hon eitur á føroyskum. Strongdarastma? Tað ljóðar gott, tá man brukar tað í einum setningi: ”nei, eg havi strongdarastma, sum nústaðni er staðfest, og tað er orsøkin til, at eg altíð havi orkað illa.”
Skjótt fari eg ikki at verða aftan fyri hinar. Tá eg fái astmaspray, byrjar mítt nýggja lív. Sá hvussu eg fór joggandi við síðuna av teimum fremstu, uttan andaneyð. Kanska, vissi eg var ordiliga illavorðin, so kundi eg tikið ein endaspurt, bara fyri at vísa, at eg gott kann. Men alt til sína tíð ;o)
Læknaskrivarin gav mær rætt, tá eg kom inn aftur, eftir at hava pøst meg í 8 minuttir. – Tað skal eg meina, at tú er pøst! Hygg, blás í hetta her.
Og eg blásti. So kom ein strimmil út, sum læknin skuldi hyggja uppá, fyri at kunna staðfesta astma.
– Tú, hetta sær gott út. Her er ongin ábending um, at nakað sum helst er galið, so tað er bara at frøðast um.
”Ha? Also, hvat er so galið?? Hví orki eg so illa?”
– Ja tað er so tað. Tað er so ikki astma… Og so kom tað, næstan teskandi. – Men konditiónin, hon er also ikki meira enn næstbest…


text:
Dixie Cup gevur reiðfólkum øðrvísi avbjóðingar
19-03-2017 - 08:06 - Jóanis Nielsen
Føroya Ríðingarfelag:
Árliga Dixie Cup kappingin hjá Føroya Ríðingarfelag, var í dag í Reiðhøllini hjá felagnum í Havnardali. Dixie Cup er kapping har dystast verður í m.a. lop um bummar, tunnurace og aðrar greinar sum skifta nakað ár um ár. Hetta gevur reiðfólkunum spennandi avbjóðingar tey ikki eru von við. Kappingin er uppá tíð, tí ræður um at ríða skjótt, men fyri hvønn feil ross og reiðfólk gera á leiðini, fá tey eyka sekund uppá klokkuna.
Hjá teimum ungu vann Elisabeth Niclasen á hestinum Framherja. Tey bæði gjørdi bart og vunnu báðar greinarnar kappast var í. Sostatt vóru tey sjálvsagt eisini samlaðir vinnarir ung.
Størri spenningur var hjá teimum vaksnu. Godtfred Joensen og Prins vunnu fyrru greinina, ið var spring, men av tí at Kristfríð D. Jakobsen og Verandi, vunnu seinni greinuna, Geronimo, ið umfatar bogaskjóting og ringríðing var spenningur um samlaða støðuna - Endaliga úrslitið var tó at Godtfred Joensen og Prins endurtóku sigurin frá seinasta ár.


text:
Orð og lag: Ókendur
Týtt: Zacharias Zachariassen
Upprunaheiti: Just a closer walk with thee
1. Sterkur tú, men veikur eg,
frá tí ónda varða meg.
Nøgdur verði eg hvørt stig,
bert eg ferðist við tína lið.
Niðurlag: Lat meg koma nærri tær,
Jesus, tína leið meg lær.
Dagliga tær liva nær
er míns hjartans bøn, sum tú sær.
2. Hvør mær hjálpti, tá eg gleið,
og tá eg í snerrur steig?
Hvør ber byrðar mínar nú,
Harri Jesus, hvør uttan tú?
3. Tá ið lívið liðugt er,
tíðin lokin niðri her,
leið meg stillan, tryggan heim,
heim til tín, til gleði og gleim.


text:
Svallig sum eitt summarlot/
Í morgin, fríggjadagin 27.februar kemur nýggja útgávan hjá Eivør Pálsdóttir, Bridges. Útgávutiltak verður í Tutl klokkan 16. Her er fyrsta ummælið av Bridges.
Lat okkum bara beinanveg staðfesta tað, sum er púra sjálvsagt fyri øll, sum hava oyru at hoyra við og sum lurta eftir útgávuni - at hon er svallig sum eitt summarlot henda nýggja útgávan hjá Eivør Pálsdóttir. Tónleikurin er í støðum sorgblíður, men sum heild er útgávan merkt av einum serstøkum lættleika - tað tykist so ófatiliga lætt og ómakaleyst, tað heila, áhoyrarin kennir seg kínda av yndisligu tónunum, borna uppi av sterku løgunum og so er tað tann krystalklára, reina røddin, sum floymir út yvir áhoyraran, so at einki annað er at gera enn at geva seg inn undir hana og njóta ta gjøgnumførdu leskandi musikalsku upplivingina.
Bridges
Hon eitur Bridges, eftirfylgjarin hjá meistaraligu útgávuni Room, sum ikki kann vera løtt at koma aftaná. Í øllum førum verður Room illa kollgingin, so tað letur Eivør Pálsdóttir vera við. Hennara nýggja fløga er stødd í nøkulunda sama lendi sum hin fyrra samstundis sum hon er á veg víðari í sínari tónleikaligu menning, sum longu óvanliga tíðliga úrslitaði í framúrskarandi tónleiki. Nýggja útgávan Bridges er kensluborin, feminin, fjálg og fín heilt frá fløgu- og plátuhúsanum og inn í staklutirnir í teimum einstøku løgunum, samstundis sum hon er búgvin, merkt av svalligum gløggskygni bæði tónleikaliga og í tekstunum.
Húsin
Tað er Heidi Andreasen, ið stendur fyri myndlistaligu síðuni av Bridges, ið hongur meira enn vanliga væl saman við tónleiki og tekstum og sum eisini í litum og myndaelementum undirstrikar skyldskapin við Room. Húsin til Room, sum Heiðrik á Heygum gjørdi, er í høvuðsheitum myndaður á sama hátt við eini fotomynd av einari pallsettari listakvinnu í einum teknaðum, listarligum umhvørvi. Á permumyndini í Bridges síggja vit eina hugsunarsama Eivør í ovurstødd sum ein Gulliver í einum dynamiskum mentalum pinkulingalandi. Í forgrundini vaksa nøkur trø, kring hana verður onkur geometriskur figurur konstrueraður og á ljósabláa himmalhválvinum aftan fyri hana flaksa fuglar, sum er okkurt heilt serligt á vási, men tað er tað eisini – Bridges er ein tónleikalig stórhending og myndlistakvinnan Heidi Andreasen rakar neyvt huglagið í verkinum, sum fevnir um bæði tað gerandisliga, jarðbundna og tað ævintýrliga.
Tónleikaligir søgusigarar
Í støðum hómast okkurt felagseyðkenni við sangir hjá Teiti Lassen. Ein orsøk liggur møguliga í samstarvinum við Trónd Bogason, sum hevur sett síni spor, men eisini tekstliga er Eivør á sama hátt sum Teitur eitt slag av nútíðar søgusigara, ið sigur søgur frá síni egnu tíð. Tekstirnir eru allir á enskum, teir eru einfaldir, men væl meira hugsunarsamir enn teir hava verið fyrr í tíðini, tá Eivør var mussisjúk. Teir snúgva seg um tilveruna, um lív og deyð, tilveruligt einsemi og mist vinarløg, um at vera á veg og hvussu tað er neyðugt hjá tí einstaka at finna sín egna veg í tilveruni. Fyrsta lagið Remember me er ein ótrúliga vøkur og eyðmjúk bøn, sum tekur útgangsstøði í deyðanum sum tilveruligari grundtreyt og sum er merktur av bæði deyðaangist og vónini um, at æviga listin vinnur á deyðanum. Tekstirnir eru góðir og viðkomandi haldi eg, teir raka í hvussu er hendan lurtaran, t.d. tann vakri Faithful Friend, sum er til heiðurs fyri mistum vinum. Heitislagið Bridges er dramatiskt, stórbært og ómetaliga flott bæði tekst- og tónleikaliga og eitt gott dømi um frálíka tamarhaldið, sum Eivør hevur, tá hon spennir røddina út. Tides er ein lagnukend vísa um Kópakonuna, sum snýr seg um neyðugt frælsi. Tað er dugnaligi yrkjarin Randi Ward, sum hevur skrivað fangandi yrkingina um ta dansandi frælsu kópakonuna. Morning song er eitt takkarlag til morgunin, men er eins nógv ein døpur lýsing av einari myrkari nátt við tungum tonkum. On my way to somewhere er ein dramatisk lýsing av kensluni av at vera á veg út í ta ókendu framtíðina. Violetta blómubukettin í Purple flowers er til mammuna í einum kærleikans fagnaðarkvæði, sum er ómetaliga rørandi við teirri um somu tíð barnsligu og vaksnu røddini, sum javnt og samt stúrir um hvussu mamman hevur tað, nú hon er vorðin einsamøll. The Swing hevur Marjun S.Kjelnæs yrkt, ein yndisligur sangur, sum út frá einum barndómsminni tekur saman um alla tilverunnar ringrás. Fløgan endar eins sorgblítt og hon byrjar við sanginum Stories um søgur, sum ikki skuldu verið sagdar og um orð, sum egið ikki orkar at hoyra, tí tey bara særa.
Tónleikurin
Tónleikurin er væl framførdur stillur og vakur poppur við fjølbroyttum slóðum úr alskyns tónleikasløgum, country, jazz, samtíðarkompositiónstónleiki, elektroniskum tónleiki og sirkus- ella kabaretttónleiki. Tónleikurin fekk meg at hugsa um framúrskarandi útgávuna, Ingénue hjá K.D.Lang, onkur sangur minnir meg um Julee Cruise og Kate Bush, men allarmest minnir útgávan um Eivør sjálva, um tað originala tónleikauniversið, sum Eivør Pállsdóttir hevur grundlagt sjálv og í felag við Høgna Lisberg og Tróndi Bogason og hinum tónleikarunum, Mikael Blak, Magnus Johannesen, Angeliku Nielsen, Andreasi T.Restorff og Studio Bloch við Jónasi Bloch og Theodor Kapnas. Tað er Høgni Lisberg, sum hevur lagt til rættis elektroniska trummuljóðið, sum hevur ein ógvuliga stóran leiklut á Bridges. Fløgan tykist sum heild ljóðblandað við stórari virðing fyri hvørjum einasta lítla íkasti. Tað ger heildina gjøgnumskygda og ótrúliga hugaliga at lurta eftir.
Orkuverkið Eivør
Bridges er ein so mikið samanhangandi og væl framleidd heild, at lurtarin hugsar ikki um tað í byrjanini, men í veruleikanum er hetta ein serstakliga samansett tónleikaútgáva. Samstundis sum pláss er til fólkatónleikaligt einfeldi og vokalu megina hjá Eivør og til akustisk instrument av ymiskum slag, fyllir elektroniska síðan nógv. Og samstundis sum hetta er lættur poppur, sum eg rokni við og vóni fer at verða nógv spældur í Kringvarpinum, er talan um dygdargóðar kompositiónir av tí seriøsa slagnum við undirliggjandi mynstrum av tónaendurtøkum, sum stuðla uppundir huglagið í løgunum. Eivør hevur neyvan sungið betur og meira nuanserað enn á hesari útgávuni. Sum lurtari sleppur tú at uppliva eina rødd, sum er í javnvág við seg sjálva og við sítt umhvørvi, ein kensluborin, rørandi og skyggjandi rein rødd í fulkomnum tamarhaldi, sum í glæsiligum løtum gevur okkum varhugan av sterka og ótamdu orkuverkinum aftanfyri. Teir níggju sangirnir á útgávuni eru satt at siga alt ov skjótt lidnir, men tað ber altíð til at byrja umaftur, tí her er av sonnum nógv at lurta eftir.


text:
FURUNO | NX-300
Økonomiskur – Papirleysur Navtex móttakari
NX-300 móttekur NAVTEX-boð og váttar ID fyri móttikin boð. Hann hevur tveir móttakarar, tann eini er stillaður á 518 kHz internationala Navtex-frekvens og tann seinni á 490 kHz innanlands ella lokala landfrekvens.
Funktiónir:
· Álítandi, áhaldandi móttøka av Navtex-boðum
· Sniðgivin til smá- og fiskibátar
· Pappírleysur
· Kláran 4,5″ silvurlitt bakgrundljós, LCD
· Kompaktan, stílfullan skerm og antnnu
· 28.000 tekn-minni til uppsløg av boðum
· Memory backup við lithium battarí við langari livitíð
· Lágt streymbrúk
· NAV Data Display-støða
· Fleirmælt menu
Antenna fylgir við (Model: NX3H)


text:
Guðrið Andorsdóttir setti Vísindavøkuna 2014
Fitt av fólki var í iNOVA, tá Guðrið Anorsdóttir, nývalda forkvinnan í Granskinagrnevndini, setti Vísindavøkuna seinnapartin fríggjadagin.
Niðanfyri er røðan, sum hon helt:
"Hugskotið aftanfyri Vísindavøkuna (Researchers’ Night) var og er at skapa eldhuga og fatan fyri gransking. Vísindavøkan byrjaði í Europa, tí at ES vildi, at fólk skuldu síggja góð dømir um gransking í sínum heimlondum. Tiltøkini hava eisini til endamáls at vísa týdningin av gransking í ES og teimum londunum, har Vísindavøka er. Tiltøkini kunna vísa, hvussu týdningarmikil gransking er fyri framtíðina. Kanska fær onkur íblástur til at byrja eina granskaralívsleið. Nú er tiltakið vaksið so mikið, at yvir 300 býir í Europa halda vísindavøku í dag og í kvøld.
Trongdin at vita meira, ynski at bera fram nýggjan og betri kunnleika, vónin at skapa eina betri verð, forvitni. Hetta eru eyðkenni fyri vísindaliga arbeiðið, sum fer fram í Føroyum. Fróðskaparsetrið brúkar orðini: Vitan er pallurin - forvitni er drívmegin
Nógv er hent seinastu árini, so granskingin innan summi økir kann mennast. Ein nýggjur grunnur til gransking á heilsuøkinum Sjúkrakassagrunnurin, er stovnsettur. Og so iNOVA, granskarasetrið á Hoyvíksvegnum, her vit eru stødd í dag. iNOVA er sjáldsamt, tí her er tað undirstøðukervið, sum er gjørt, soleiðis at menning og gransking innan fleiri ávís økir hava bestu umstøður.
Tó eru nógv onnur økir, sum eiga at verða munandi uppstigaði.
Hvussu nógv fólk arbeiða innanfyri økið gransking í Føroyum í dag. Tað vita vit ikki. Vit vita, at tað eru minst 160 føroyingar við ph.d. og doktara prógvi og onnur uml. 60 eru ígongd við ph.d útbúgving. Vit vita, at tað eru yvir 300 fólk skrásett í Heilagrunninum hjá Granskingarráðnum. Men vit mangla hagtøl fyri, hvussu stóran týdning gransking hevur sum vinnugrein í Føroyum. Vit vita, at fleiri granskingarstovnar klára at fáa útlendska fígging til partar av teirra virksemi, dømi um hetta eru Havstovan og Deildin fyri Arbeiðs- og Almenna heilsu.
Vit vita eisini, at tað eru nógv fleiri enn akkurát ein ph.d.’ari, sum arbeiðir við eina ítøkiliga granskingarverkætlan. Her eru ofta eitt og tvey, bæði teknisk og fyrisitingar starvsfólk knýtt at flestu verkætlunum. Ein granskingarverkætlan er ofta sum eitt lítil fyritøka, har fleiri fólk starvast. Tíverri er tað enn so, at vit ikki fáa loftað útbúnum granskarum – tað er einki pláss fyri teimum í Føroyum. Onkur má kunna taka ímóti hesum fólkum, soleiðis at nakað kann byggjast upp. Tað nyttar ikki bert at fáa eina rúgvu av ph.d.’arum, uttan at kunnu bjóða nakað post.doc. til teirra.
Hví skulu vit sum samfelag granska? Gransking og menning er ein sera týðandi vinnuvegur, sum ávirkar búskapargongd í einum samfelagi, hetta kann mátast við at BTÚ hækkar, eins og arbeiðsloysi minkar. Gransking og menning er ein sera týðandi vinnugrein í eini altjóðagjørdari verð, við altjóða fígging til tey bestu. Gransking og menning kann vera við til at økja produktivitetin í samfelagnum og broyta búskaparvøkstur og lívsgóðsku munandi. Gransking og menning kann vera við til at fáa til vega nýggja vitan, sum førir til nýggjar møguleikar, nýggjar vinnur og framburð.
Vit liva í einum vitanarsamfelag í eini altjóðagjørdari verð, har menniskjaligi kapitalurin er sera týðandi. Um vit skulu varðveita okkara vælferðar- og vitanarsamfelag og menna tað víðari til framtíðar krøv og avbjóðingar, er neyðugt, at vit raðfesta útbúgving og gransking.
Føroyar eru eitt fantastiskt land fyri granskarar. Bæði tá tað snýr seg um evni at granska i, og á einstøkum økjum eisini, tá talan er um karmar fyri gransking. Á nógvum økjum hava vit heilt einastandandi gott, fjølbroytt og serligt tilfar at kanna, t.d. finnast próvtøku uppgávur heilt aftur til 1937 á Studentaskúlanum í Hoydølum, eins og Mentamálaráðið hevur goymt allar uppgávurnar frá landsroyndunum í fólkaskúlanum, síðani tær byrjaðu. Til ber at gera heildarkanningar av øllum samfelagnum, sum gagnar bæði okkara samfelagi og granskingarøki eisini uttanfyri Føroyar.
Vit hava nógv góð og dugnalig fólk og væl skipaðar stovnar. Vit hava drúgvar royndir og góð netverk í Føroyum og altjóða. Vit hava framúr góðar skrásetingar av øllum møguligum viðurskiftum gjøgnum tíðina. Av hesum orsøkum eru Føroyar áhugaverdar hjá bæði almennum granskingarstovnum og privatum fyritøkum til fleiri sløg av granskingarverkætlanum. Til at styrkja føroyska gransking mugu vit byggja sterk granskaratoymir, sum eru grundað á okkara umstøður, okkara fortreytir og avbjóðingar.
Innanfyri OECD samstarvið hevur tað verið álagt frá 2008, at almennar útreiðslur til gransking og menning ikki er at rokna sum útreiðsla, men íløga. Hesar broytingar eru ikki framdar enn á føroysku fíggjarlógini.
Politikararnir hava givið ferðavinnuni fleiri milliónir krónur meira at arbeiða við, tí teir vænta, at hon fer at vinna pening til landið og skapa nýggj arbeiðspláss. Á sama hátt eiga vit nú at satsa uppá granskingina, og her er talan bæði um almennu Føroyar og ikki minst vinnulívið.
Um Granskingarráðið fær 10 milliónir afturat, eru tilsamans 17 milliónir at luta út til gransking. Seinasta útlutingarumfar av granskingarstuðli hjá Granskingarnevndini í mai í ár vísti greitt, at tað var ivaleyst til av sera góðum og sterkum umsóknum til at kunna lata 17 mill. kr. út. Tá kunnu vit fáa fleiri av okkara vælútbúnu ungu fólkum heimaftur, sum yvir tíð kunna luttaka í og skipa fyri stórum útlendskum verkætlanum, sum kunna geva okkum nógvar pengar. Tað hevði skapt nógv nýggj arbeiðspláss í Føroyum, ikki bert til granskarar, men eisini til teknikarar og onnur við viðkomandi førleikum.
Vísindavøkan er eina ferð um árið, og øll sløg av gransking og vitanararbeiði eru bjóðaði við til at vísa fram tað, tey fáast við. Her eru bæði fyrilestrar, framsýningar, royndir og tilfar til umhugsni og kappingar. Hetta er størsta miðlingin av gransking í Føroyum.
Vísindavøkan kann vera við at varpa ljós á, hvat arbeitt verður við, og hvat granskarar og ikki minst samfelagið brúkar vitanina til.
Her hevur í allan dag verið møguleiki at lurta eftir ymiskum fyrilestrum, fjølbroytni er sera stórt. Til ber at fáa nakað at vita um buldur á Viðareiði og heitu kelduna í Kollafirði, málmenning hjá føroyskum børnum, immunohistokemi, amtmann sum kollveltingarmann og eina rúgvu av øðrum spennandi fyrilestrum. Gott, at tað er møguligt at lurta eftir øllum, um tíð og hugur er til tað og fáa meiri vitan.
Sum Hávamál sigur um vitan:
Betri byrði
ber ei maður breytum á
enn mannavitið mikið;
betri enn gull
tykir tað í ókunnum stað,
vit er vesalamannsins treysti.
Við hesum orðum fari eg at ynskja tykkum øllum eina góða Vísindavøku."


text:
Um Statin
Í Statinum leggur Platon fram sína statslæru, seinni endurskoðaði hann hana eitt sindur í Lógunum. Hann sær statin í samsvari við mannasálina og teir tríggjar partarnar, hon er samansett av: skynsemi, vilja og innantrongd. Idealstaturin skal hava tríggjar samsvarandi stættir: Teir sum stjórna skulu vera teir klókastu og best útbúnu, t.e. heimspekingarnir; vaktararnir ella hermenninir er tann stættin, sum svarar til dirvið og viljan; vinnulívsmenninir skulu samsvara til girndirnar. Hvør av hesum stættunum hevur sína egnu serstøku dygd, sum er ávikavist vísdómur, dirvi og hóvsemi, og tá ið tað rætta lutfallið er millum stættirnar í statinum (samsvarandi teir tríggjar partarnar í sálini hjá einstaklinginum) verður eisini tann fjórða dygdin, rættvísið, gjørd til veruleika.
Akademiið hjá Platoni var til sum heimspekingaskúli heilt til 529 e.Kr., sostatt í uml. 900 ár, og tað er neyvan nakar annar heimspekingur, sum hevur havt størri ávirkan enn Platon. Allir seinni formar fyri idealismu standa meira ella minni í beinleiðis skuld til hansara. Gjøgnum nýplatonismuna og teir fyrru kirkjufedrarnar serstakliga Augustin, eru ideir og sjónarmið hjá Platoni farin inn í tey kristnu høvuðsrákini, sum komu í hæddina við Lutheri og protestantismuni. Platon er tí meira livandi í mentanini á okkara døgum, enn tey flestu okkara geva okkum far um.


text:
Orð: Alberta Eltzholtz
Lag: A.P. Berggren
Týtt: Victor Danielsen
1. Ein longsil djúpt í hvørjum brósti liggur,
hvør sál í tráan eftir friði hyggur,
men, áh, hvør mong hin longsil lítið skilja!
Tey hann í lívsins lystum stilla vilja.
2. Tey søkja frið í dýrd og ogn og heiður,
men tómar roynast allar hesar leiðir,
við øllum tí er sálin tærd av longsli,
og hjartað mangan græt í gyltum fongsli.
3. So út, har veksur gleðirósan reyða,
og turka tárið burt av kinn og eyga
og inn í søtan gleðirús seg droyma –
men ei ein kann sín sára longsil gloyma.
4. Av sorg og tráan hjartað nærum spreingist,
tó, ikki enn tað skilir, hví tí leingist;
men tað er Jesus, sum á dyrnar bankar
og býður frið til hjarta og til tankar.
5. Lat upp tá fyri honum sál og sinni!
Tá fyrst tú friðin kenna skalt har inni;
ja, lat upp fyri honum, sjúka hjartað!
Tá tendrast ævigt ljós í myrkri svarta.


text:
Føroyska krónan
Føroyska krónan hevur sama virði sum danska krónan (DKK). Serligir føroyskir seðlar verða prentaðir til nýtslu í Føroyum, hóast føroyskir myntir ikki verða slignir. Føroyskir pengaseðlar eru viðurkendir, men tá ið Føroyar ikki hava egið gjaldoyra, er ein føroysk króna tað sama sum ein donsk króna.
- 1 króna = 100 oyru
- 100 krónur ≈ 13,50 evrur (euro)
- 1 evra ≈ 7,50 krónur
Innihaldsyvirlit
Søgan um føroysku krónuna[rætta | rætta wikitekst]
Undir seinna heimabardaga varð sjálvstøðug føroysk króna stovnsett. Føroyska krónan varð við lóg ásett at vera 1/20 av enska pundinum. Hesi bæði gjaldoyruni vóru tá í einari sonevndari Currency board-skipan, sum merkir, at tvey gjaldoyru ella fleiri eru sett beinleiðis í lutfall til hvørt annað. Minkar eitt í virði, so minkar hitt ella hini við. Orsøkin til stovnanina av føroysku krónuni var týska hersetingin av Danmark. Í Føroyum hildu danskir myndugleikar formliga fram at vera til. Sambært føroyskari løgfrøði varð Danmark ongantíð hersett, men flutt í Amtmansborgina í Havn. Amtmaður umsat so at siga alt, sum danskir myndugleikar undan honum høvdu gjørt. Tí varð krónan ikki avtikin, hon helt fram at vera til, óheft av veruligu donsku krónini.
Í fyrstu atløgu fingu danskir seðlar eitt stempul frá amtmanni, sum segði frá, at seðilin bara var galdandi í Føroyum. Seinni vóru tó serligir seðlar prentaðir og myntir slignir til føroyska nýtslu. Hesir nýggju føroysku pengarnir vórðu framleiddir í Onglandi. Føroyska gjaldoyrað varð verandi soleiðis líka til 1949, hóast seinni heimsbardagi endaði í 1945. Heimastýrisskipanin kom ikki í gildi fyrr enn í 1948, og ikki fyrr enn eftir hetta varð føroyska krónan broytt til tað, hon er í dag. 12. apríl 1949 kom lóg í gildi, sum ásetir, at Føroyar hava egið gjaldoyra, sum eitur ein króna. Og lutfallið millum føroysku og donsku krónuna er 1 króna = 1 krone. Í lógini verður eisini ásett, at serligir føroyskir seðlar verða prentaðir til nýtslu í Føroyum. Men eingir serligir føroyskir myntir verða slignir. Danskir myntir verða brúktir í Føroyum. Lógin hevur gildi enn. Tí er, sambært lóg, einasta lógliga gjaldoyra í Føroyum hin føroyska krónan (og danskir myntir), sum tó hevur sama virði sum hin danska.
Sí eisini[rætta | rætta wikitekst]
Keldur[rætta | rætta wikitekst]


text:
Oda Strøm
14.05.2018 - 09:32
Mentan > Mentan > Stevnur & festivalar
Føroyingafelagið í Aalborg, Álaborg, ger nógv burturúr árliga karnivalinum í Aalborg og skipar fyri síni egnu karnevalgongu.
Temaið hjá felagnum í ár er "sjólívið", og ein karnevalbátur verður bygdur til endamálið.
- Skipasmiðjan er væl ávegis við arbeiðnum, og arbeiðismenninir siga sjálvir, at hetta verður eitt megnarfar! Teir eru eisini sannførdir um, at hetta fer at verða eitt tað besta útróðrar-karnevals-árið síðani 1968 – tá tað var ein frískur vindur upp í strúk av landnyrðingi og eystri. Út á seinnapartin varð tað stívt andøvsgul upp í skrið, og sólglottar vóru at síggja ymsastaðni á skrúðgonguni, skrivar føroyingafelagið á heimasíðuni.
Aalborg Karneval verður hildið 26. mai í ár og er næststørsta mentanarliga stevnan í Danmark. Aalborg Karneval hevur verið hildin síðan 1983 og í 2014 luttóku yvir 70.000 fólk í skrúðgonguni.
Les meira um tiltakið hjá føroyingafelagnum í Aalborg her.


text:
Aðalráðini kunnað um ES-granskingaravtalu
Granskingarráðið skipaði hósdagin fyri einum kunningarfundi á Mentamálaráðnum fyri aðalstjórum og øðrum starvsfólkum á aðalráðunum.
Annika Sølvará, stjóri í Granskingarráðnum, og Maria Húsgarð, NCP-samskipari, kunnaðu um nýggju granskingarskránna hjá ES, Horizon 2020. Avtala um føroyskan atlimaskap í Horizon 2020 varð stavváttað í juni, og avtalan verður formiliga undirskrivað í heyst.
Granskingarskráin Horizon 2020, ið er galdandi fyri tíðarskeiðið 2014-2020, leggur stóran dent á samstarv millum granskarar og vinnulívsfólk og veitir stuðul til bæði gransking og nýskapan. Nýggja skráin leggur stóran dent á at stuðla smáum og miðalstórum fyritøkum.
Dagmar Joensen-Næs, EURAXESS-samskipari, kunnaði um EURAXESS-tænastuna, sum Føroyar nú eisini eru partur av. Føroyska EURAXESS-tænastan veitir kunning og leiðbeining til útlendskar granskarar, ið hava hug at koma til Føroya at arbeiða, og til føroyskar granskarar, sum vilja granska í øðrum londum.
Hon kunnaði eisini um ES-skjalið Charter & Code, ið ásetir rættindi og skyldur hjá granskarum og granskingarstovnum í Evropa. ES mælir til, at granskingarstovnar seta í gildi ásetingarnar í Charter & Code, sum millum annað snúgva seg um setanartilgongdir, arbeiðstreytir og yrkisvegleiðing.
Øll aðalráðini vóru umboðaði á kunningarfundinum í Mentamálaráðnum.


text:
IS ANYBODY HOME?
Framsýningin Is anybody home? hjá Hanna Bjartalíð hongur á Norðuratlantsbyggjuni inntil 31.januar. Vit hava áður havt myndir av henni her á blogginum, men hava nú fingið fatur á myndum frá sjálvari ferniseringini, sum Martin Hilker á bryggjuni tók. Framsýningin kann av sonnum viðmælast, tí hon er framúr góð og so er hon á DR heimasíðuni vald út millum eina ørgrynnu av listaframsýningum í Danmark. Is anybody home? er nevniliga millum tey 5 listatipsini, sum listafelagið hjá DR hevði á teirra heimasíðu síðsta vikuskifti
http://www.dr.dk/Nyheder/Kultur/Kunstklub/Artikler/20111006102909.htm
Norðuratlantsbryggjan við bannarum
Á veg inn í framsýningarhølið á 1.hædd
Karin Elspudóttir, stjóri bjóðar vælkomin
Útsýni yvir framsýningina
Ferniseringsrøða
Træhúsini hjá Hanna rigga væl til framsýningarrúmið
Fólk vóru hugtikin av hvíta húsinum
Ferniseringsgestir
Karin greiðir frá og listamaðurin lýðir á
Hanni fekk gávu frá Bryggjuni
Konkret og abstrakt alt í senn
Íslendsk danska duettin
Hvíta húsið er mittpunkt í uppsetingini
Tornið við heimsins enda?
Ferniseringsgestur
Ferniseringsgestir
Eini vakurt sveimandi hús
Útsýni yvir framsýningina
Hvíta húsið stendur á sukuri
Junglehouse
Ferniseringsgestur


text:
Barnaverndarøkið varð tann 1. januar 2006 lagt út til kommunurnar at umsita. Hetta varð gjørt við nýggju barnaverndarlógini, sum løgtingið samtykti árið fyri.
Lógin áleggur kommununum at samstarva um barnaverndina. Hvørt barnaverndarøki skal fevna um í minsta lagi 1.500 fólk. Hvørt øki hevur eina barnaverndarnevnd, og í tilknýti til nevndirnar skal vera ein faklig umsiting, ið fyrireikar og málsviðger øll barnaverndarmál.
Hesar eindirnar við barnaverndarnevndum og felags umsiting verða nevndar barnaverndartænastur.
Limirnar í nevndini fyri barnaverndartænastuna í Havn finnur tú HER.
Tórshavnar Býráð velur nevndina, sum situr í fýra ár.


text:
Fjaðragrúkur er í ætt við tarabrosmu og heldur vanliga til í taraskóginum út á umleið 20 m dýpi. Hann verður umleið 20 cm langur og hevur eyðkendar reyðgular fjaðrar millum eyguni og aftur móti ryggfjøðurini.
Eyðkendu fjaðrarnar verða eyka stórar um heystið, beint áðrenn fiskarnir gýta. Serliga hjá eldru kallfiskunum kunnu fjaðrarnir gerast so langar, at teir hanga niður við síðuna á fiskinum.
Fjaðragrúkur heldur mest til millum steinar og í sprungum í klettum, har hann liggur og hvílur á botni. Fjaðragrúkur er staðfastur og ofta liva pør saman í somu klettasprungu í fleiri ár.
Fjaðragrúkur etur ymisk ryggleys dýr t.d. smá krabbadýr, lindýr og bustmaðkar.


text:
Viðtøkur fyri foreldraumboð
Viðtiknar á skúlastýrisfundi 24.04.2012.
1. Foreldraumboðini hava til endamáls at røkja áhugamál, sum kunnu verða børnunum og skúla at gagni.
2. Valið til foreldraumboð fer fram á foreldrafundi í flokkinum í september mánað á hvørjum ári. Tó verða umboð fyri 1. flokk vald í mai/juni.
3. Í minsta lagi 3 foreldraumboð verða vald fyri hvønn flokk.
4. Øll foreldraumboðini eiga ikki at verða skift út samstundis. Foreldraumboð, sum fara frá, hava skyldu at handa møguligt tilfar víðari til nýggju umboðini. Eisini skal kunnast um hesar viðtøkur viðv. uppgávuna hjá foreldraumboðunum. Foreldraumboðini hava ábyrgd av, at dagførdur listi við
t-post adressum hjá øllum foreldrum í flokkinum verður latin skrivstovu skúlans, tá nýtt skúlaár byrjar.
5. Persónsmál skulu ikki leggjast fyri foreldraumboð ella skúlastýrið til viðgerðar. Tey kunnu skriftliga handast foreldraumboðum ella skúlastýrið, sum bera tey víðari á rætta stað.
6. Foreldraumboðini eru millumlið millum skúlastýrið og foreldrini. Skúlastýrið samskiftir við foreldrini umvegis foreldraumboðini.
7. Foreldraumboð úr øllum flokkum luttaka á einum árligum felags fundi, sum skúlastýrið skipar fyri um heystið.
8. Foreldraumboðini hava til uppgávu at skipa fyri einum parti av fyrsta felags
foreldrafundinum, sí uppskot niðanfyri. Til ber at heita á SSP, kostfrøðing, heilsusystir, sálarfrøðing ella onnur at halda fyrilestur um viðkomandi evni.


text:
Firvaldur livir vanliga ikki leingi og má tí skunda sær at finna sær maka.Read More
Umskapan
Broytingin frá ormveru til firvald er ein tann ótrúligasta broytingin, sum nøkur livandi vera fer ígjøgnum.Read More
Silki
Silkiormur ger ein so sterkan og fínan tráð, at hann verður brúktur til silki, eitt tað vakrasta og fínasta klæði, sum er til.Read More
Reivverur
Reivveran er heilt øðrvísi enn ormveran. Vanliga er hon púra still, og hon etur ikki.Read More
Svangar ormverur
Firvaldaormverur eta nógv, rættiliga nógv. Hvønn dag eta tær fleiri ferðir sína egnu vekt.Read More
Hvør er í egginum?
Firvaldur byrjar lívið í einum eggi. Hann umskapast fyrst frá eggi til ormveru og síðan frá ormveru til reiv-veru. At enda umskapast hann frá reivveru til vaksnan firvald.Read More
Píka2 sum bringan er reyð!
Um tú ert eitt dýr, er tað ikki líkamikið, hvønn lit tú hevur. Litirnir siga nakað um, hvar dýrini liva og hvussu.Read More
Píka5 leita og finn!
Veitst tú av, at dýr eru meistarar í at krógva seg? Nógv tey flestu dýrini royna at krógva seg og fella saman við umhvørvinum, har tey liva.Read More
Flýgur
Fuglur er bygdur til at flúgva. Hann hevur veingir og fjaðrar og so verpur hann egg. Les um fuglin kring okkum og lær at fóðra fuglunum køldu vetratíðini.
Flákrar
Les um hvussu firvaldur er bygdur og atferðina hjá honum. Um hvussu tú klekir ein summarfugl og hvussu tú kanst lokka ein firvald inn í urtagarðin hjá tær.
Gresjar
Ótrúliga nógv ymisk ryggleys dýr halda til í sjónum við Føroyar. Ryggleys dýr hava onga beinagrind og tí heldur ongan rygg.
Gongur tú í fjøruni, sært tú marflugur, krabbar, skeljar, gággur og nógvar aðrar løgnar skapningar, ið siga frá einum fjølbroyttum lívi í sjónum og eina millióna ára gamla náttúrusøgu.
Her kanst tú lesa meira um ryggleysu dýrini í sjónum.
Svimur
Nógv ymisk fiskasløg eru í sjónum runt Føroyar. Men hvussu er tað nú við fiski; Hvat etur hann? Hvussu skjótt svimur hann? Hevur hann húð? Rulla niður og verð klókari upp á fisk!
Píka7 fuglurin fleyg
Fjaðrar? KEKK! Eina lætta beinagrind? KEKK! Og stórir bringuvøddar? KEKK, KEKK!Read More
Kom á Sjósavnið
Í Føroyum er eitt sjósavn – Føroya Sjósavn. Á Sjósavninum ber til at lúra í heimin undir sjónum og uppliva og læra um dýr og plantur, ið har liva.Read More
Lívið á Sjósavninum
Í Føroyum er eitt sjósavn – Føroya Sjósavn. Á Sjósavninum ber til at lúra í heimin undir sjónum og uppliva og læra um dýr og plantur, ið har liva.
Fleiri enn 100 ymisk dýrasløg
Á Sjósavninum eru nógv ymisk dýr savnað í kørum og fiskabúrum, og øll eru tey fingin í føroyskum sjógvi.
Har svimja og skríða og krúpa fleiri enn 100 ymisk dýrasløg; frá smáum krabbadýrum til stórar steinbítar og smáblettutan reyðháv.
Her er eisini eitt rørikar, har vitjandi sleppa at nerta og taka í krabbar, skeljar, gággur, trælsrassar og annað.
Tøkni
Tilsamans eru um 25 tons av sjógvi í fiskakørunum á Sjósavninum. Allur sjógvurin verður reinsaður og UV-strálaður, áðrenn hann fer í kørini.
Sjógvurin í kørunum verður eisini alla tíðina reinsaður í einum sandfiltri, tí nógvur skittur kemur frá fiskunum og dýrunum í kørunum.
Má fáa súrevni
Fyri at halda fiskinum livandi í fiskakørunum, má hann fáa góðan sjógv við súrevni í. Tí verður sjógvurin pumpaður runt í kørunum, og harafturat verður nýggjur sjógvur alla tíðina pumpaður inn úr sjónum.
Eftir 2-3 vikum verður sostatt allur sjógvurin á savninum skiftur út.
Síla sær føði
Nógv smá dýr í sjónum síla smáar bitar av mati úr sjónum. Uttan støðuga útskifting av sjógvi í kørunum, hevði verið nógv truplari hjá hesum dýrum at yvirlivað á einum sjósavni.
Gera reint
Fiskakørini skulu stundum vaskast, tí grøntari og annað legst á glasið. Hygg her hvussu tað sær út áðrenn, ímeðan og aftaná!
At savna inn dýr
Dýrini á einum Sjósavninum koma ymsastaðni frá. Summi liva í fjøruni, summi inni við land og onnur úti á opnum havi. Tí er tað eisini ymiskt, hvussu dýrini verða savnað.
Í fjøruni er lætt at fara við glúpi og spann. Her finnur tú eitt nú kombikk, krabbar og ymisk sløg av gággum og skeljum. Við einum glúpi ber eisini til at fanga smáar fiskar og rækjur inni við land og fram við kai-kantinum.
Stundum verður snorklað og kavað eftir dýrum, sum liva á størri dýpi. Eisini ber til at fiska við tráðu og royna seg við ymsum rúsum.
Frá bátum og skipum ber til at fáa fatur á eitt nú hávi, steinbíti, stórum krabbum, skøtu og øðrum, sum liva djúpt úti á opnum havi.
At flyta dýr
Tá ið dýrini eru fangað, verða tey flutt á Sjósavnið.
Fiskur má vera í sjógvi fyri at liva. Tí verður hann fluttur í tunnu, kassa ella ílati við sjógvi í. Um hann verður fluttur langa leið, má luft pumpast í sjógvin í ílatinum, so fiskurin ikki kvalist.
Krabbar, skeljadýr og tindadýr kunnu ferðast langt, bara tey eru í køldum, vátum umhvørvi, til dømis í eini spann við vátum tara. Er sjógvur í spannini, er vandi fyri, at tey kvalast, um ikki sjógvurin verður skiftur av og á ella luft pumpað í.
Nógvir fiskimenn eru góðir við Sjósavnið. Tá ið teir fáa onkran sjáldsaman fisk, royna teir at fáa hann livandi til lands, so teir kunnu lata Sjósavninum hann. Teir hava kør við sær umborð til fiskarnar, sum teir lata sjógv renna í.
Útróðrarbátar eru ikki so leingi burtur, so teir kunnu bara hava onkur plastíløt til fiskin og so fylla nýggjan sjógv í av og á.
Froskmenn eru eisini raskir at bera Sjósavninum ymiskt, sum teir finna, tá ið teir kava.
Umborð á Venus eftir fiski
At fóðra fiskunum
Fiskurin á Sjósavninum verður fóðraður 2 ferðir um vikuna. Tað er nóg mikið, men tó plaga tey á savninum at geva fiskunum eitt sindur at eta, tá ið skúlaflokkar og aðrir bólkar vitja. Fiskarnir fáa mest høgguslokk og hvítingsbróður at eta. Onkuntíð fáa teir eisini nebbasild.
Smáfiskurin skal tó hava at eta hvønn dag.
Av og á fær Sjósavnið fóður frá skipum, men onkuntíð fer starvsfólkið út við glúpi at veiða, og onkuntíð má fóður keypast.
11 mánaðir uttan at eta!
Fiskar kunnu liva leingi uttan at eta. Til dømis fekk Sjósavnið einaferð nøkur stór sjósíl, sum onki vildu eta, fyrr enn 11 mánaðir vóru gingnir.
Tað ganga vanliga nógvir dagar, áðrenn fiskar, ið koma á Sjósavnið, fáast at eta.
Hvat er eitt rørikar?
Á Sjósavninum eru nógv ymisk dýr savnað í kørum og fiskabúrum. Tað er stuttligt at hyggja at dýrunum, meðan tey svimja og skríða og krúpa runt.
Men har er er eisini eitt røri-kar, har vitjandi sleppa at nerta og taka í krabbar, skeljar, gággur, trælsrassar og annað.
Teimum vitjandi dámar sera væl langa rørikarið, og at nerta við dýrini og kanna tey nærri.
Krabbar eru spennandi, og í langa rørikarinum eru smáir krabbar: fjørukrabbi, lúsakrabbi og gággukrabbi. Hesir krabbarnir bíta ikki so fast.
Teir stóru krabbarnir, reyðkrabbi, trøllakrabbi og heksakrabbi eru í teimum stóru kørunum – og onkrir teirra kunnu bíta ógvuliga fast!
Í rørikarinum eru eisini ymisk skeljadýr so sum øða, kræklingur og jákupsskel.
Krossfiskur er átufrekur og má tí takast úr rørikarinum um náttina, annars etur hann jákupsskeljarnar. Onnur tindadýr, igulker og trælsrassar kunnu vera í karinum alla tíðina.
Um náttina má lok verða lagt á rørikarið, tí annars rýma krabbarnir og kúvingarnir.
Lita ein háv
Ymiskar uppgávur liggja altíð frammi til tey vitjandi á Sjósavninum at loysa. T.d. kanst tú lita ein háv, set røttu nøvnini á myndirnar ella finna røttu fiskarnar.
Skúlatænasta og Savnsfagnaður
Skúlaflokkar og aðrir bólkar kunnu vitja Sjósavnið. Ein savnslærari er á savninum, sum greiðir frá og vísir fram.
Um t.d. ein flokkur arbeiðir við eini verkætlan um havið, ber til at gera avtalu við Sjósavnið um at vísa fram okkurt serligt. Tað kann til dømis vera, hvussu eitt fiskabúr verður innrættað, at hyggja nærri at kræklingatyssum við nógvum smádýrum í ella at skera sundur og kanna fisk.
Savnsfagnaður
Síðstu árini hevur savnsfagnaður verið hildin í heystfrítíðini. Sjósavnið er eisini við, og tá plaga um 2.000 fólk at vitja savnið teir fimm dagarnar, fagnaðurin er.


text:
Tróndur Arge 14.09.2017 (16:05)
Kvinnulandsliðið: Liðið er sett
Landsliðsvenjarin hjá kvinnum, Pætur Clementsen, hevur sett navn á tær fyrstu ellivu, sum byrja á vøllinum ímóti Kekkia í dag klokkan 19:00
- Vit gleða okkum ómetaliga nógv, og tað hava vit gjørt síðani apríl mánaða. Endiliga er dagurin komin, og vit ætla at gera okkara ítarsta. Liðið er so væl fyrireikað sum tilber, fýra venjingar hava verið á skránni, vit hava hugt eitt sindur at video, so nú bíða vit bara eftir dystarbyrjan, sigur Pætur Clementsen, A-landsliðsvenjari hjá kvinnum.
Í kvøld spælir føroyska kvinnulandsliðið fyrsta dystin í undankappingini til HM 2019. Mótstøðuliðið er Kekkia, og dysturin verður á Tórsvølli klokkan 19:00. Ókeypis atgongd er til dystin, og venjarin vónar, at nógv fólk koma at hjálpa føroysku kvinnunum.
- Tað er ilt at meta um støði á Kekkia. Vit vænta at møta einum sterkum liði, bæði fysiskt og tekniskt, so uppgávan er stór. Men hetta er júst tað man spælir fótbólt fyri - tað at sleppa at uppliva hesar stóru løturnar, og vónandi verða nógv fólk á Tórsvølli og hjálpa okkara óføru spælarum, sigur Pætur Clementsen við heimasíðuna hjá FSF.
Føroyska liðið byrjar við Annu S. Hansen í mál, og í verjuni verða Birna T. Mikkelsen, Lív F. Arge, Súsanna Maria Hansen og Maria K. Thomsen. Á føroyska miðvøllinum verða Eyðvør Klakstein, Olga Kristina Hansen, Ansy Sevdal og Ásla Johannesen, meðan Rannvá B. Andreasen og Milja R. Simonsen verða í álopinum.
Eykaspælarar verða Monika Biskopstø, Rebekka F. Benbakoura, Birita Bergsdóttir Nielsen, Durita Hummeland, Margunn Lindholm, Liljan Jacobsen og Elisabet Vang.
Rás2 sigur frá dystinum. Byrjað verður at senda klokkan 18.30.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Norðurlandahúsið og Kringvarpið eru farin undir áhugavert samstarv, sum byrjar í morgin. Tá verður mentanarkafe fríggjadagin frá klokkan 16.00-18.00. Øll eru vælkomin á mentanarkafé, sum verður send beinleiðis í útvarpinum. Høvuðsgesturin er Sissal Kampmann, sum fekk "Klaus Rifbjerg debutantpris" frá Det Danske Akademi í fjør, og hevur lisið norðurlendskar bókmentir í Keypmannahavn. Eisini verður panelorðaskifti um týdningin av virðislønum, og hartil verður høvi at hoyra vísusang við Hanus G. Johansen og sviunum Nils Zandhers og Lennart Thorstensson. Borðkrókur hevur sushi, vín, kaffi, køkur o.a. munngott til sølu. Eftir ætlan verður hendan mentanarkaféin opin eina ferð um mánaðan, vertir verða m.a. Suni Merkistein, Elin á Rógvu, Ivan Niclasen og Gunnar Nolsøe.
(KP)


text:
Barnadansistevnan 2017
Landsdansistevnan
fyri børn 2017
Dansifelag tykkara verður við hesum boðið at koma við á landsdansistevnuna fyri børn, ið verður hildin í Sjónleikarhúsinum í Havn leygardagin 11. februar 2017. Byrjað verður kl. 10 og vit enda uml. kl. 15.
Stevnan verður skipað eftir tí vælkenda leistinum:
Felagsdansur, útferðir og dansur, døgurði, dansur og útferðir og vit enda við
felagsdansi. Kaffi, køkur og saft kemur at standa frammi.
Tilmeldingarfreistin er í seinasta lagi 28. januar 2017.
Feløgini melda til við at senda tal av børnum og tal av vaksnum til Gunnar Restorff á gunnarr@setur.fo. Sigið eisini frá hvat tit ætla at kvøða (eini 2-3 ynski).
Sjálv stevnan er ókeypis og Sláið Ring endurrindar helvtina av ferðakostnaðinum ímóti kvittan. Gistingin hjá suðuroyingum verður goldin sum vanligt.
Fyri at halda útreiðslunum niðri, er tað okkara ynski, at ferðingin til og frá við bussum, verður samskipað mest møguligt. Vit fara tí at heita á feløgini um at tosa saman og annars venda sær til Andreas Sigustein (tlf. 214242), tá tey skulu brúka bussar, hann kemur at samskipa busskoyringina.
Um tit hava spurningar, so kunnu tit venda tykkum til Gunnar,
Birgir ella Andreas
Verið vælkomin á barnadansistevnu!
Vinarliga,
v/Dansifelagið í Havn, Tøkum Lætt og Sláið Ring
Gunnar Restorff
tlf. 292563
email: gunnarr@setur.fo
Birgir Djurhuus
tlf. 222000
Andreas Sigurstein
tlf. 214242


text:
Orð: Mads Andreas Jacobsen
Lag 1: Jógvan við Keldu
Lag 2: Eg smáttu veit
Viðmerking: Seinasta yrkingin hjá Mads Andreas Jacobsen, yrkt á Landssjúkrahúsinum í november 1943.
1. Á longu, myrku vetrarnátt
eg hoyrdi stormsins andadrátt
sum hvin viðhvørt og fjalladun,
sum aldusorl og havsins run.
2. Og høgt á himli mánin lær
og rekur myrkrið undan sær.
Hann tveitir sólarljós á jørð,
á døkkan klett og deyðan svørð.
3. Í skuggaskýli trunka seg
tey gomlu hús um kirkjuveg,
og ódnarleikur heldur á
um fjallaskørð, um heyg og lág.


text:
Gukki Nuka Willsen Møller (f.1965) er føddur í Nyborg í Danmark, men vaks upp í Uummannaq í Grønlandi, til hann 1982 fór til Danmarkar, har hann býr og arbeiðir. Umframt at hava verið á listaskúlum í t.d. Holbæk, er Gukki útbúgvin í Kanada. Mamman er donsk og pápin grønlendingur. Á egnu heimasíðuni sigur Gukki Nuka, at eins og nógvir javnaldrar er hann merktur av mentanarligu gjónni, cultural division, sum er millum tað grønlendska og tað danska. Kanska er hetta so sjálvsagt okkara millum, sum eru í sama ríki, at hann nevnir hetta bara á ensku síðuni, sum um bara útheimurin er áhugaður í at ganga millum, og alla tíðina kenna seg á eggini og vilja vita, hvussu nær tromini eg tori at fara. Hetta er latenti førningurin hjá øllum minnilutum í øllum heiminum, eisini føroyska minnilutanum, jú vit eru ein minniluti, eins og týski minnilutin har suðuri, og tey í Grønlandi, minnilutar eru vit, men tað eigur ikki at forða okkum at fara út í heim, og møta øðrum enn danskarum, sum vit enn biðja leggja okkum allar hugsandi fótonglar í vegin at verða eitt sjálvstøðugt fólk. Gud fríði okkum frá okkum sjálvum í rikisfelagsskapinum.
Eins og vit hava sæð virðisløntar biografilmar sum Tangerine (Sean Baker USA 2015 88 min), ið er gjørdur við fartelefon um nakað so samfelagsliga trupult sum transpersónar, er sama framleiðsla galdandi fyri tey 42 verk, ið Gukki Nuka sýnir fram undir heitinum Rivur í sálini í Listaskálanum. Í skapi eru tey øll gjørd við fartelefon.
Heldur onkur, at tað er ein stór avbjóðing, fyri ikki at siga avmarking, bíða so bara til tú hoyrir um innihaldið. Tað er seksuelt misbrúk yvirhøvur, men við greiðum støði í eini persónligari søgu at hava verið seksuelt misbrúktur av einum fótbóltsvenjara, sum nú er deyður, frá ellivu ára alduri og nógv ár fram. Hóast listamaðurin hevur fyrigivið skemmaranum, sum ikki er meir, so sannar hann, at tað fúla hevur tú við tær, líka til tú letur eyguni aftur fyri síðsta ferð. - Spurningurin er, um tú lærir teg at liva við tí, og møguliga brúka tað til nakað uppbyggjandi. Tað havi eg valt at gera, sigur Gukki Nuka við Sigmund Vang í Dimmalætting. Í tekstríku skránni er eisini ein long yrking, har órættaði maðurin, Gukki, sum einaferð var smádrongur, sigur, at lukturin av skemmaranum hvørvur aldri.
Verkini í Listaskálanum eru gjørd á fimm tumma skíggja og við teim einføldu tekniforritum, sum eru á eini fartelefon. Gukki hevur manað verkini fram á telefonini, strikað, sett inn, lagað til, zooma inn og út av staklutum, ið er bæði nær og fjar. Hann brúkar altso tøkni at mála og mynda við.
Tað elvir til góðar møguleikar at vísa og samskifta á telefonini, sum øll hava í blinkstrandi netverkssamfelagnum, men eisini at prenta í stórari stødd, tí talgildu prentmøguleikar kunnu verða góðir við hesari keldu.
- Tað er torført at fáa politikarnar til at lurta, sigur Gukki við Dimmalætting. - Teir hugsa nokk ov fýrakantað. Listin, tað at umrøða trupulleikan, og upplýsing um evnið skulu til, um tingini skulu blíva betri. Um man kann hjálpa bara einum manni, so hevur hetta verið arbeiðið vert, sigur grønlendski Gukki, sum eisini nevnir, at Listasavnið kannar møguleikarnar fyri at skipa fyri undirvísing í føroyskum skúlum í hesum sambandi.
Júst tað er ein heiðurlig uppgáva, har vit samstundis kunnu fáa innlit í sosial grønlendsk viðurskifti. Men eftir framsýningina spyrji eg meg sjálvan, hvar almennu myndugleikarnir eru í hesum sosialpolitiska átaki, og um henda norðurlendska verkætlan yvirhøvur er listarliga áhugaverd, eftir at vit hava slept íbornu søguni um kynsliga misnýtslu, ið eg avgjørt fati sum eina heiðurliga prædikuferð, har ungir menn verða ávarðaðir móti seksuelt frustreraðum fótbóltsvenjarum.
Skemmarin er deyður og eftir stendur talgilda listin, sum fyri okkum er prentað á best súgvandi pappír í risa stødd. Samanrenning av júst tí plakatstóra pappírinum og evarska lítla talgilda telefonskíggjanum ørkymlar meg so mikið, at søgan um mannligan ágang í ítróttahøpi, blívur fjarur og óviðkomandi, mest sum eitt postulat. Kanska hevði eitt minni hondhildið format kenst intimari og meir viðkomandi. At sæð framsýningina í myrkri við hvør sínari telefon í hondini. Men hygg, nú er tað nakað heilt annað eg síggi fyri mær, tí talgilda tøknin varð nevnd og er støðið. Kanska er flatliga veggjaframsýningin kortini so provokerandi, at hon setur tankar í gongd, sum eru best vendir til tey digitalt innføddu, námsfrøðina og skúlaverkið - og ítróttaheimin, sum forvoldi órættin - um hann yvirhøvur lurtar, fótbólturin, sum er ein satelittur í øllum statum, ikki bara á okkara leiðum, men í øllum heiminum.
Nils Orth, savnsstjóri í Føroyum, og Nivi Christensen, savnsstjóri í Grønlandi, hildu eisini talu. Men mest sannførandi í hesum parti av skránni var musikalska framførslan hjá Allan Tausen, sum hegnisliga og ekspressivt fevndi um tað støðugt dualistiska í sambandinum millum Føroyar og Grønland, altíð at vera á ferð um gjáir. Jú, í allari eyðmýkt kann listin hava sterka makt, tá rivur opna seg.


text:
Keypstreytir
Gjaldshættir: - Kortgjald - Bankaflyting - Hallo.fo skipar fyri ókeypis flutningi :
Møguleiki er at gjalda við beinleiðis við gjaldskorti - Dankort - DK/VISA - VISA - Mastercard
Tað einasta, ið krevst er, at tygum tastað inn tygara kortnummar, nær kortið gongur út og kontrolsiffur saman við tygara bílegging hjá Hallo.fo. Harvið loyvir tú Hallo.fo at takað upphæddina av tygara konto. Samskiftið við SSL ( Secure Socket Layer ) loysnini er kryptera, soleiðis at Hallo.fo ella nakar annar viðkomandi ongan møguleika at fáa fatur á hesum upplýsningum.
Bankaflyting - Hallo.fo skipar fyri flutningi :
Ein flyting gjøgnum peningastovn verður gjørd. Vinarliga flytið peningin á konto okkara í Betri Bank nr. 451.089.7.
Fráboðan verður send við e-mail, nær og hvussu nógv skal flytast, tá ið vøran er klár til at verða send
Aftaná gjalddag verður renta roknað. Renta pr. mðr. : 2%
Ókeypis flutningur :
Hallo.fo skipar fyri flutningi, tvs. at vøran verður antin flutt við Posta ella við Hallo.fo ( vit koyra út í Tórshavn )
Garanti:
Á allar vørur, uttan battarí, ið er ein slitvøra, verður veitt 1 ára garanti, uttan so at framleiðarin sjálvur kann tryggja eitt longri garantitíðarskeið. Um vøran gerst óvirkin í garantitíðaskeiðnum, verður hon umvæld uttan kostnað hjá okkum ella hjá framleiðaranum, uttan so at brekið skyldast skeiva viðferð, tillagingar ella grova misnýtslu frá brúkarans síðu. Skaðar / brek, ið skyldast vesku / vætu koma ikki undir garanti.
Far væl við fartelefon tygara
Les altíð vegleiðing, viðv. løðing av battarí v.m.
Ansa eftir vesku ,vætu, regn v.m. – garanti tekur ikki við, um fartelefoni hevur verið í samband við vesku, vætu, regn . o.a líknandi. Fartelefonin tolir ikki dust, ov nógvan hit, kulda ella bráðliga skifti her millum ( kondens )
Minst til at nýta fartelefonina lógliga – eisini tá koyrt verður í bili – nýt hondfría útgerð.
Umvælingar :
Vinarliga les hetta, áðrenn tygum lata okkum vøruna til umvæling :
So at siga allar fartelefonir, sum fara á verkstað verða dagførdar við nýggjasta software, og tí kann alt data, sum liggur á fartelefonini blíva slettað.
Hallo.fo ella verkstað tekur onga ábyrgd av mistari data á fartelefonini.
Kundin hevur ábyrgd av allara data, sum liggur á fartelefonini.
Tí eiga tygum at taka backup av øllum data, sum liggur á fartelefonini.
Um tygum lata iPhone ella iPad inn til umvæling, so skal "Find min iPhone" deaktiverast, tí annars hevur verkstað ikki møguleika at umvæla hetta.
Vegleiðing til hetta sæst her
Skaðar / brek, ið skyldast vesku / vætu koma ikki undir garanti. Her verður givið eitt tilboð uppá umvæling. Um kundin ynskir at fáa telefonina aftur uttan umvæling er prísurin kr. 300,- uttan mvg. ( Hetta er fyri teknikara kanning )
Um kundin tekur av tilboð, skulu hesar kr. 300,- uttan mvg sjálvandi ikki rindast eyka.
Verkstað kann ikki 100% garantera fyri slíkar umvælingar, ið skyldast vesku / vætu.
Skaðar / brek, ið skyldast skeiva viðferð, tillagingar ella grova misnýtslu frá brúkarans síðu koma ikki undir garanti. Her verður givið eitt tilboð uppá umvæling. Um kundin ynskir at fáa telefonina aftur uttan umvæling er prísurin kr. 300,- uttan mvg. ( Hetta er fyri teknikara kanning )
Um kundin tekur av tilboð, skulu hesar kr. 300,- uttan mvg sjálvandi ikki rindast eyka.
Verkstað kann ikki 100% garantera fyri slíkar umvælingar, ið skyldast skeiva viðferð, tillagingar ella grova misnýtslu frá brúkarans síðu
So at siga allar umvælingar verða gjørdar á verkstað í Danmark. Hetta kemst av at sera fáir møguleikar til umvæling eru her í Føroyum.
Returrættur:
Um tú iðrar teg um keypið innan 14 dagar, afturgjalda vit fullan prís fyri vøruna, treytað av, at vøran ikki er pakkað út /er í upprunapakkitilfari. Kundin skal sjálvur syrgja fyri / rinda fyri at fáa vøruna aftur til Hallo.fo
( bert galdandi fyri vørur bílagdar beinleiðis gjøgnum heimasíðuna www.hallo.fo )


text:
Hesi hóskvøldsorð eru skrivað afturvið Ring Them Bells av plátuni Oh Mercy frá 1989, einum sangi eg ikki hava lurtað nógv eftir. Og so Gates of Eden av 50 ára gomlu LP plátuni Bringing it all Back Home.
Orsøkin er, at eg havi verið í kirkju.
Har hoyrdi eg danska teologin og høvundan Jakob Brønnum (f.1959) siga frá um Bob Dylan, ið hann lýsti sum størsta yrkjara á lívi í dag, hvørki meir ella minni. Lýstur og lisin í bíbilskum ljósi undir heitinum Sangir við himinsins portur - Bob Dylan og Bíblian.
Og tað helt, teologiska útleggingin av tekstum Dylans og øvugt, at lesa Gudsorðið inn í Dylantekstin. Eisini tá vit komu til John Wesley Harding, JWH, og tulkingina Yaweh, og orðið wind í Blowin’ in the Wind, sum á hebraiskum eisini merkir andi, og um hvítu dúgvuna, sum skuldi flúgva yvir tey mongu høvini, sum hjá Nóa. Og um steinin sum mynd í Like A Rolling Stone, um seg sjálvan í Baby Blue, og at teir seinastu tríggir sangirnir á New Morning eru tríeindin í kristnitrúnni.
Fantastiskt at hoyra ein kveiktan persón siga frá um Bob Dylan sum yrkjara og einki annað, enn beint fram yrkjara og aftur yrkjara. Ikki sum eitt ótilpassað miðnámsfyribrigdi, ið yrkti okkurt hissini rútmiskt á grammofonplátu til samtíðar kultursosiologi, friðarrøslur, Vjetnam og Kubakreppu. Nei, ein yrkjari, sum umframt bókmentasøguna, kennir Skriftina, oysir úr henni, vendir og snarar stóra mentanarlykilinum í uriaslásinum á vesturlendsku profetakistuni, sum definerar okkara mentanarkodeks, eisini tá hann messar um Senor og Landlord, sum í báðum førum verða lagdir út sum bønir til Várharra.
Í kirkjukjallaranum smittar gleðin frá Brønnum. Og so lesur hann orðini í Wedding Song av Planet Waves:
I love you more than ever, more than time and more than love
I love you more than money and more than the stars above
Love you more than madness, more than waves upon the sea
Love you more than life itself, you mean that much to me
Frammanfyri meg situr eitt aldrandi par, og hon kveitir nýforelskað uppá mannin, meðan orðini fella av talvuni. Eitt heilt lív í Hoyvíkshaganum felt niður og tikið upp aftur úr einum Dylanørindi. Visions are now all that remain.
Við síni gleði at greiða frá, hugtók Jakob Brønnum allar áhoyrararnar í kirkjuni. Í gjárkvøldið galt tað tekstir hjá Bono úr U2, eitt økið sum Petur Pólson eisini er fermur í.
Brønnum hevur skrivað bókina Verden ifølge U2 (2012), og fyri ársskiftið kom bókin Sange ved himlens port - Bob Dylans bibelske inspirationskilder.
Í annaðkvøld, fríggjakvøldið kl 20:00 hevur hann konsert við sangi, gittara og munnhørpu úr somu keldum, U2 og Bob Dylan, í Hoyvíkar kirkju.
Jakob Brønnum hevur áður vitjað í somu ørindum í Kvívikar kirkju. Hann tók teologiskt prógv í Aarhus í 1992, er giftur Rúnu í Baianstovu úr Havn, og síðan 2008 hava tey búð í svenska býnum Örebro. Hann hevur skrivað eina rúgvu av bókum, var fyrstu ferð at síggja sum yrkjari í Hvedekorn í 1983, og í 2012 gav hann út áttanda yrkingasavnið í egnum navni, Kirkegården ved havet, har Anker Mortensen úr Havn átti permumyndina, sum sæst niðanfyri. Síðani eru tvær yrkingar endurgivnar úr savninum og at enda lektørúttalilsi frá Dansk Biblioteks Central:
Sommernatten på Hotel Nord
Vi kiggede ud af vinduet
i den lyse sommernat
på Hotel Nord
og undrede os over stilheden
og blæsten
du sang nogle af de sange
du lærte som barn:
vindens sange, fuglenes sange
i luften, fjeldets stiers grønne sange
og mørket i mig faldt
langsomt på mens jeg rakte
efter dig og noget i mig
råbte ord, jeg ikke selv forstod
Coda: Hav og tåge
Hvert hjørne du kommer
omkring ser på dig
fra et lys der ligger
dybt bag havet og inde
i dig med en stemme
du knapt orker at lytte
til. Ansigterne er verdener
mellem nyt og gammelt.
Det er en by du kendte
du boede i den som barn
du kender den stadig og
den kender dig, men det er
som om den spørger dig,
om du ved hvad der
ændrer sig og hvad det er
der er det samme
(Jakob Brønnum: úr Kirkegården ved havet)


text:
Gentukæti
1.
Her nógv er at gera, ein fær ikki frið,
á landsbygd at vera nú leiðist mær við;
at sópa undan neytum og til at gryvja seið
og bera tøð og tara, o nei! og nei! o nei!
2.
Men Havnin, men Havnin, tann deiliga Havn!
so fegin eg gevi meg inn í tín favn;
tú vermir mítt hjarta, eg verði so fjálg;
á landsbygd alt stinkar av livur og tálg.
3.
Til Havnar vit fara við trá' og við nál;
at seyma vit læra og til at taka mál,
vit seyma um dagin, um kvøldið eru frí' -
so út at «spasera» runt um tann heila bý.
4.
Seks og sjey um kvøldið fer maskinan undir lás;
so fara vit í handlarnar at keypa okkum stás
og tyggja sjokolátu, piparmynt og bombom;
á landsbygd tey eta sýrulegg og hvonn.
5.
Á landsbygd har brúka teir kubbarnar enn;
í Havn ganga unglingar klæddir sum menn
við hvítum mansjettum og gullknøppum í,
á landsbygd! á landsbygd, á fý! fý! fý! fý!
6.
Á keiini hjá Østrøm har síggja vit tá
øll skipini tey duffa á Vestaru vág;
skipsmenninir teir ferðast við bátum út og inn,
tá ræður um , tá ræður um at halda seg svinn.
7.
So møtast vit, so heilsast vit og biðja góðan dag;
um «fýrin» á Borðuni - so «snakka» vit um tað;
teir víða hava farið, teir vita alt so væl,
so lagaligir eru teir í orð og í tal'.
8.
So lið um lið vit fara ígjøgnum býin tá,
har lyktirnar tær lýsa í myrkastu vrá;
«butikkirnar» um kvøldarnar tær lýsa sum sól,
í mínum hjarta er tað, sum altíð tað var jól.
9.
Ja, eru vit við handlarnar, vit biðja góða nátt,
so áarvegin taka vit, har vakurt er og gott,
við Havnarskansa hvíla vit, tað «yndiga» stað,
vit sita har so fegin til alljósan dag.
10.
So seyma vit, so tæna vit, vit gera ditt og datt,
vit gera einki annað, enn hvat vit finna rætt,
so hopa vit, so gleðast vit - tann sak er jó klár,
vit sjálvar verða «frúur» um eini tvey trý ár.
11.
Ja, mínir tankar flúgva, teir flúgva víða fram,
eg veit vist, eg fái alt verðsins stás og kramm,
ja, perlur og blomstur at seta í mítt hár
og smáar spælidukkur hvørt einasta ár.
Keldur[rætta]
- www.fotatradk.com. Vitjað tann 9. mars 2011.


text:
Nú nærkast tí degi, at fyrsta skotið í tunnilsverkætlanini “Eysturoyartunnil-Sandoyartunnil” verður loyst av, og menn (ja, rættir menn) stíga fram kropp á kropp og hálova hesum stóra tiltaki. Eingin rødd hoyrist mæla ímóti, men eg fari at vera so ósmæðin at spyrja nakrar spurningar:
1. Hava hesir røsku menn gloymt, at søgan hevur lært okkum (sum onnur samfeløg), at búskapurin sveiggjar í einum landi? Hevur eingin lisið eina søgu um, at eftir sjey rík ár koma sjey rakár?
2. Hóast alt í løtuni gongur (at vísa seg) upp á stás, hevur so als eingin fingið við, at avvarðandi eftirlitsstovnur mælir til at lækka makrelkvotuna komandi veiðuár, og hevur eingin fingið við, at kannað verður í løtuni, um sjúka er í norðasta aliøkinum í Føroyum?
3. Hevur eingin hugsað um, hvussu ógvislig henda íløga er?
Tá ið alt er liðugt, liggur kostnaðurin ivaleyst úti við tríggjar milliardir. Vit eru 50.000 fólk, sum við at kalla einmæltari løgtingssamtykt eru bundin at hesi verkætlan.
Í Svøríki búgva um 200 ferðir so nógv fólk sum í Føroyum – um 10 milliónir.
Í Danmark búgva um 100 ferðir so nógv fólk sum í Føroyum – um 5 milliónir.
Hesi bæði londini fóru nakað væl undan aldaskiftinum í felag undir at fáa í lag samband um Oyrarsund (tunnil og brúgv). Verkætlanin var liðug í 2000 og kostaði um 30 milliardir. “Øresundsbro konsortiet” eigur og rekur hetta sambandið. Svenski og danski staturin eiga hetta samtakið helvt um helvt.
Hevur eingin hugsað um tann veruleika,
at 15.ooo.ooo fólk standa aftan fyri íløguna upp á 30 milliardir? (Tá er umframt at nevna, at bæði norsk og týsk ferðandi – og onnur við - gjalda eisini fyri hana),
og at 50.000 føroyingar standa aftan fyri íløguna upp á tríggjar milliardir?
Bera vit saman íløgukostnað og íbúgvaratal,
so kostar okkara verkætlan 1/10 av donsku/svensku verkætlanini,
og lutfalsliga eru 300 sviar/danir um at gjalda tað, sum ein føroyingur hevur fingið lagt á sínar herðar.
Sagt á annan hátt, so svarar okkara íløga í vavi til, at danir og sviar skuldu bygt Oyrarsundssambandið (tunnil og brúgv) 30 ferðir.
4. At enda eigur at verða spurt, um eingin hevur hugsað um, hvat ið vit ikki halda okkum hava ráð til, av tí at henda íløgan er so skilaleysa ógvislig.
Hvussu nógvar milliónir kundu vit í staðin brúkt at styrkt okkara heilsuverk?
Hvussu nógvar milliónir kundu vit í staðin brúkt til eldrarøkt og at lætta um hjá minnisveikum og familjum teirra?
Hvussu nógvar milliónir kundu í staðin verið brúktar at bjarga børnum úr fátækraváða?
Hvussu nógvar milliónir kundu í staðin verið brúktar til fólk við likamligum og sálarligum breki?
Hvussu nógvar milliónir kundu í staðin verið brúktar til hóskilig eldrabýli og býli til teirra, sum seta skulu fót undir egið borð?
Hvussu nógvar milliónir kundu í staðin verið brúktar til at givið láglønarbólkum lønarhækkan?
Hvussu nógvar milliónir kundu í staðin verið brúktar til alt tað, sum andaliga og mentanarliga byggir okkara land og ger okkum til eina tjóð?
Til tónleik, myndlist, leiklist og skaldskap.
Til átøk føroyskum máli at frama – av teimum fyrst og fremst til at teksta allar útlendskar sjónvarpssendingar til føroyskt, men eisini til skapandi skriving og orðabókaarbeiði, til átøk, sum tryggja øllum føroyskum skúlaungdómi frálærutilfar á móðurmálinum.
Tað er fullkomiliga ófatiligt, at eingin hevur spurt hesar spurningar. Og tað er líka ófatiligt, at eingin í hesi at vísa seg so gudsóttandi tjóð setur sær sum stevnu at kvitta við mammonsdyrkan og dansin um gullkálvin.
Í 2017 stevna føroyingar í grótøði fram móti einum himmiríki, har hvør einasti landsmaður: kvennmaður og kallmaður – ungur sum eldri – kann aka oyggja millum undir jørð, samstundis sum gomul og avlamin, sinnisliga og likamliga sjúk verða offrað, og samstundis sum sálin í tjóðini – málið og mentanin – so líðandi bløðir burtur.
Teir skjóta.
Varskó!
Í Bóndabrekku 14. februar 2017
Árni Dahl
Um tú veitst okkurt, sum VP ikki veit - skriva so til vp@vp.fo


text:
Samtyktir gjørdar á bygdarráðsfundi týsdagin 12. juli 2016.
Møtt til henda bygdarráðsfundin vóru: Mikkjal Sørensen, Sveinur Bech, Andreas Berg, Eyðolf Bech,
og Rannvá Albinus.
1.
Samtykt varð at Rógvi Berg fær byggiloyvi til ein garð uttan um sethúsini hjá sær. Eisini varð samtykt at
Rógvi Berg fær tað pettið afturat grundstykkinum, sum er sneitt av í útsynningshorninum á
grundstykkinum. Eisini varð samtykt at hann fær loyvi at gera eina terassu vestan fyri sethúsini hjá sær.
Meðan hetta mál var fyri var Andreas Berg ikki við á fundinum.
2.
Samtykt varð at Sigmund Bech fær loyvi at byggja umrødda hønuhús.
3.
Semja varð um, at hetta ikki kemur at hava nakra ávirkan á kirkjugrundina, um bygt verður á matr. nr. 95b.
Meðan hetta mál var fyri, var Rannvá Albinus ikki við á fundinum
4.
Umsókn um stuðul frá Nordisk Kystkultur var ikki gingin á møti.
Umsókn um stuðul til summarborðhald í Húsinum við Á var gingin á møti. Samtykt var at stuðla við
kr. 1.500,00. Meðan hetta mál var fyri, var Mikkjal Sørensen ikki við á fundinum.
5.
Skriv frá Zacharias Bech viðv. kunning um ferðina hjá pensiónistafelagnum nú í summar norðanfjørðs.
Kunning um skattainntøkurnar fyri mai: kr. 704.587 og fyri juni: kr. 796.368.
Kunning um vindmylluprojekt frá Henning Graabæk.
Porkeris Bygdarráð.


text:
Í Fuglafjarðar skúla ganga næmingar úr Fuglafirði, av Kambsdali, úr Leirvík og Gøtu.
Næmingar, sum ikki búgva í Fuglafirði koma í skúla við bussi.
Næmingarnir úr Leirvík koyra við leið 410 hjá bygdaleiðum, og næmingarnir úr Gøtu koyra við bussi, sum Eysturkommuna skipar fyri. Næmingarnir av Kambsdali koyra við bussi, sum Fuglafjarðar kommuna skipar fyri.
Tá ið skúlin skipar fyri øðrvísi skúladøgum, og klokkutíðirnar ikki eru, sum tær plaga, leigar skúlin bussar, soleiðis at næmingar sleppa til hús.


text:
Tónabrúgv 2018
Mentan26-01-2018 - 08:11 - Jóanis Albert Nielsen
Fyrsta konsertin í ár verðurvið Pól Arna Holm og John Áka Egholm í Spaniastovu 27.januar kl 22
Pól Arni og John Áki úr fólkarokkbólkinum Hamradun fara at siga frá og at framføra egin løg og tulka ymiskan útlendskan fólkatónleik.
Hamradun læt sína fyrstu fløgu úr hondum í 2015, av hesi útgávu hevur lagiðSinklarsvísa verið nógv spælt. Frammanundan er Pól Arni serliga kendur fyri at syngja sangin á Orminum langa.
Atgongumerki kunnu keypast á www.atgongumerki.fo og í Leikalund


text:
Pætur Albinus 12.02.2018 (19:20)
Dýrastu hóparnir í Champions League
Í annaðkvøld verður farið í holt við 1/8-finalurnar í Champions League, og fyrstu liðini, sum fara at spæla, eru FC Basel – Manchester City og Juventus – Tottenham. Dystirnir byrja kl.19.45.
Manchester City eigur ein av dýrastu hópunum, sum eru eftir í kappingini, men tað eru tó tey bæði sponsku stórfeløgini, FC Barcelona og Real Madrid, sum hava munin.
Danska blaðið, Politiken, hevur gjørt ein lista av við teimum hópunum í Champions League, sum – leikara fyri leikara – hava mest virði. Listin sæst niðanfyri:
1. FC Barcelona – 6,8 milliardir krónur
2. Real Madrid – 6 milliardir krónur
3. Manchester City – 5,8 milliardir krónur
4. Paris Saint-Germain – 5,5 milliardir krónur
5. Manchester United – 5,1 milliardir krónur
6. Tottenham – 4,9 milliardir krónur
7. Chelsea – 4,8 milliardir krónur
8. Bayern München – 4,6 milliardir krónur
9. Juventus – 3,9 milliardir krónur
10. Liverpool – 3,8 milliardir krónur
11. AS Roma – 2,4 milliardir krónur
12. Sevilla – 1,8 milliardir krónur
13. FC Porto – 1,6 milliardir krónur
14. Shakhtar Donetsk – 0,8 milliardir krónur
15. Besiktas – 0,7 milliardir krónur
16. FC Basel – 0,4 milliardir krónur
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Kana
Kana bókstavir vóru mentir í Japan millum ár 700 e.Kr.f. og ár 900 e.Kr.f. Teir eru partir av japanska skriftmálinum og eru fonetiskir, tað vil siga, at hvør bókstavur gevur sítt egna ljóð, men merkir einki einsamalt. Tað eru tvey sløg av Kana; Hiragana og Katakana. Katakana bókstavir vera nýttir til at eftirlíkna ljóðini í lániorðum. Lániorð eru orð, sum eru lánt frá øðrum tungumálum, sum til dømis, "resutoran", ið er matstova á enskum. Hiragana verur nýtt, tá øll japansk orð skulu skrivast, tó uttan lániorð.
Ytri tenglar:


text:
Útfrá mátingunum vit gjørdu týsdagin við bondum á 10 metrar, so hava vit arbeitt víðari á einum korti av Kollafirði við lutfallinum 1:5000.
Næmingar settu sentiterningar á kortið eftir vegnum ígjøgnum alla bygdina.
Ein sentiterningur á kortinum svarar til 5 av bondunum á 10 metrar = 50 metrar. -Tey bondini, sum vit brúktu at máta bygdina við.
Tá næmingarnir vóru lidnir at leggja sentiterningar eftir vegnum runt alla bygdina á kortinum, skipaðu næmingarnir sentiterningarnar í tíggjarar.
Ein tíggjari svarar til 10 ferðir 50 metrar= 500 metrar.
Síðani skipaðu næmingarnir sentiterningarnar í stavir við 20 í hvørjum, sum svarar til 1000 metrar= 1km. Stavirnir á 20 sentiterningar blivu 8 í tali. So Kollafjarðar bygd er eftir vegnum áleið 8 ferðir 1 km = 8 km long


text:
4.7.13
Braindrain
Huxa, ið ikki eru abbabørn hjá Enver Hoxha, men spírandi føroysk ungmenni, alt meðan gurkurnar vaksa sum tánegl, niðureftir. Men hetta man vera mest niðurgrógvna herróp norðanfyri Albania: - Óneyðugt við fátækramarkinum! Ja, eg eri so púra samdur. Fátækramakrið er so óneyðugt, at eg haldi vit skulu elimera tað. Taka tað burtur, so tað als ikki er til í nakrari skipan og ikki rakar ein tann einasta føroying, førur ella ei. Kollektivt samhaldsfesti, tað er eitt mál fyri einoghvønn í Hoxha. Enver. At lyfta føroyingin upp og framm um øll vistrahall mørk. Enver. Um hann so er í brúnari skjúrtu og hevur nasjonalsymbol á vegginum. Enver. Framá, huxandi Føroyar!
at 6:41 PM
Labels: politikkur


text: Summar er sparitíð. Sjálvt spariperur, ið einki brúka, nýtast ikki at verða tendraðar á okkara leiðum. NRK, sum vit síggja á tveimum rásum í okkara býlingi, vísa slowtv við hurtigrutuni, minutt fyri minutt. Hevði tað verið installasjónslist við kurateraðari superrealismu, so hevði eg skilt tað. Men nei. Í morgun vísa báðar rásirnar upptøkur úr Egersund við óforpliktandi práti í summarsól afturvið harmoniku. Og so grína tey býtt og skútan skúmar longur fram á leið. Nordahl Grieg er ikki umborð. Stavnhaldið er ein havn onkustaðni fyri framman, men málið fyri siglandi norska almannamiðilin er einki. Í hvussu er ikki hjá mær at síggja. Sjálvstýrarin er settur til, akkurát sum hjá okkum og hjá DR um summarið. Feriuavloysarar hava Sommeråbent og skipa Ferðalið, sum tosar óforpliktandi snakk við bøndur á bygd um seyðar og lívið fyrr enn nú. Uttan nærveru. Tað kann jú blíva forpliktandi og beinleiðis óbehagiligt at nema við nútíðina. Summar er ikki bara góða gamla agurkutíðin. Nú er tað eisini fult lógligt slowsólarvarp. Tað passar væl til tað sannkenning, eg leingi havi gingið við. At samstundis sum tøknin hevur demokratiserað og gjørt allar miðlar lættari atkomuligar, verður innihaldið ikki bara útveitt. Tað verður burturveitt. Undantakið beint nú er Gunnar Nolsøe, sum við einfaldari mikrofon endurskapar 75 ár gomul krígsminni, sum vit ikki vistu vóru til. Tað er eitt miðlaavrik. Men restin. Tað er gjørt í teirri vón, at eingin lurtar, lesur ella hyggur. Og tað er galdandi fyri allar almannamiðlar á okkara leiðum. Einki summar hevur slowsólin staðið lægri yvir KVF, NRK og DR.


text:
Glyvursstova
Í Glyvursstovu verður stórur dentur verður lagdur á at hava ein viðurkennandi og jaligan hugburð ímun til tað einstaka barnið. Hetta gera vit við at verða nærverandi, síggja, hoyra og ikki minst virða barnið.
Vit halda tað er týdningarmikið, at nýskapan og hugflogið hjá barninum fær frítt spæl, tí royna vit starvsfólk at fanga áhugan hjá barninum. Eisini leggja vit stóran dent á at hava eitt opið og jaligt foreldrasamstarv.
Á stovuni ganga 13 børn.
Starvsfólkini ið arbeiða í Glyvursstovu eru: Linda av Fløtum, námsfrøðingur. Guðny Karbech Hansen, hjálparfólk. Svanna Richardt, hjálparfólk.Marta Petersen, hjálparfólk.
Vanja Miné Petersen, námsfrøðingur (barnsburðarfarloyvi) Elna Horn Baldvinsson, hjálparfólk. (barnsburðarfarloyvi)


text:
Eftir hugnaliga jólaguðstænastu ynskja vit nú næmingum, foreldrum og øllum øðrum, eini gleðilig jól og eitt av Harranum signað nýggjár.
Skúlin byrjar aftur mikudagin 3. januar 2018.
Bestu heilsanir
Lærarar og fyrstilærari í Nólsoyar skúla
Ragnhild og Perla lata eisini heilsa.
Øllum kunnugt er seinasti skúladagur, fyri jól, í morgin.
Vit møta í skúlanum kl. 9:30. Síðani fylgjast vit í kirkju, at gera klárt.
Skúlaguðstænasta v/ Sonju Klein, presti, byrjar kl. 10:30
Næmingar lesa inn- og útgangsbøn og jólaevangeliið.
www.skúlaguðstænasta.fo
Góðu næmingar, foreldur og gestir 🙂
Stóra takk fyri frálíka hugnaliga jólahaldið! Framúr, at tit møttu so mong at njóta hesa løtu.
Vit møta sum vant mánadagin og týsdagin. Mikudagin møta vit í skúlanum áðrenn vit fara í kirkju 🙂
Lærararnir
…og jólamennirnir
Sera hugnaligt at hoyra røsku næmingarnar – og lærararnar – tá tey vitjaðu í morgun.
Stóra takk fyri løtuna, Katja og Ólavur
Sum kunnað er í ársætlanini:
Sunnudagin 17. des. kl. 17-19 verður jólahaldið í Nólsoyar skúla.
Mikudagin 20. des. fara vit í kirkju kl. 10:30. Prestur verður Sonja Klein.
Øll eru vælkomin í skúla og í kirkju.
Øðrvísi jólakalendari á strok.fo og pikasjey.fo
Hvønn dag fram til jóla fáa børnini eina uppgávu at loysa, sum Bergur Dalsgaard hevur gjørt – tað er hann, sum ger uppgávurnar í STROK og Píka7.
Aftan fyri summar lúkur eru eisini kappingar, har børnini kunnu vinna góðar vinningar.